title: Neuvostoliiton historia

text: Leninin kuoleman jälkeen 1924 puolueessa käytiin valtataistelu Lev Trotskin, Nikolai Buharinin ja Josif Stalinin välillä. Trotskin vasemmisto-opposition kanta oli internationalistisempi ja tähtäsi jatkuvan vallankumouksen periaatteen mukaisesti keskeytymättömään vallankumousten sarjaan muissa maissa, kun taas Stalin oli valmiimpi etenemään ”Sosialismi yhdessä maassa” -periaatteen mukaan, mikä sisälsi käytännössä stalinistisen raskaan teollistamisohjelman sekä sen rahoittamiseksi maatalouden kollektivisoinnin sovhooseiksi ja kolhooseiksi.


title: Neuvostoliiton historia

text: Vasemmisto-oppositio oli vastustanut NEPiä ideologisista ja käytännön syistä, kun taas Buharinin maltillisemmat tukivat NEPiä. Stalin liittoutui alussa Buharinin kannattajien kanssa ja voitti Trotskin. Tämän jälkeen Stalin kääntyi kuitenkin maltillisia vastaan ottaakseen vallan puolueessa ja hallinnossa, ja leimasi heidät vuorostaan oikeistopoikkeamaksi. Buharin teloitettiin osana Stalinin puhdistuksia vuonna 1938. Trotski pakeni maasta aluksi Turkkiin, ja sitten Meksikoon, jossa hänet murhattiin vuonna 1940.


title: Neuvostoliiton historia

text: Stalinin johdolla teollisesti kehittämätöntä Neuvostoliittoa lähdettiin modernisoimaan stalinismin kautta. Vaurastunut talonpoikaluokka, kulakit saivat kokea vainon, kun maatalouden kollektivisointi alkoi vuonna 1928. Taloudessa markkinat korvattiin keskusjohtoisella kansantalouden viisivuotissuunnittelulla. Yksityiset viljelijät pakotettiin takavarikoivilla veroilla ja fyysisellä painostamisella kolhooseihin tai sovhooseihin ja näin maatalous kollektivisoitiin. Uudistustoimet maataloudessa ja teollisuudessa vauhdittivat teollistumista ja sen edellyttämää kaupungistumista, mutta samalla ne aiheuttivat suuria nälänhätiä etenkin Keski-Venäjällä ja Ukrainassa.


title: Neuvostoliiton historia

text: Stalin voimisti Neuvostoliiton totalitarismia voimistamalla valtiollista poliisia (GPU, OGPU ja NKVD). Stalin toteutti 1930-luvulla puhdistukset, joissa lähes koko entinen johtajakaarti syrjäytettiin ja teloitettiin. Tästä lähtenyt terrori johti laajoihin vangitsemisiin, joiden aikana miljoonia, joidenkin arvioiden mukaan kymmeniä miljoonia ihmisiä lähetettiin vankileirien saaristoon (GULAG), murhattiin tai yksinkertaisesti katosi. Huolimatta tästä, Neuvostoliitto kehittyi sotaa edeltävinä vuosina voimakkaaksi teollisuusmahdiksi.


title: Neuvostoliiton historia

text: Neuvostoliitto soti toisessa maailmansodassa pääasiassa Adolf Hitlerin johtamaa natsi-Saksaa vastaan. Sotavuosien aikana Neuvostoliitto kehittyi sotilaallisesti maailman vahvimmaksi valtioksi ja vuonna 1945 sota päättyi Saksan tappioon.


title: Neuvostoliiton historia

text: Neuvostoliiton ja Japanin välillä jännitykset säilyivät korkeina, ja vuosina 1937 ja 1939 käytiin useita aseellisia taisteluita Neuvostoliiton ja Japanin miehittämän Mantšurian rajalla. Huhtikuussa 1941 solmittiin hyökkäämättömyyssopimus, joka piti aina toisen maailmansodan loppuvaiheisiin saakka.


title: Neuvostoliiton historia

text: Neuvostoliiton ja Puolan välit olivat aina olleet huonot, sitten Puolan–Neuvosto-Venäjän sodan jälkeen, jossa Puola menetti mahdollisuuden vanhan Puola-Liettuan aikaisen Suur-Puolan luomiseen. Satoja tuhansia valkovenäläisiä ja ukrainalaisia jäi Neuvostoliittoa halveksivan ja venäläisiä vihaavan marsalkka Józef Piłsudskin diktaattorina 1926–1935 hallitsemaan Puolaan. Piłsudskin kuoleman jälkeen Puolaa hallitsi sotilasjuntta, joka lähestyi natsi-Saksaa. Kun Saksa hyökkäsi Puolaan syyskuussa 1939, Neuvostoliitto hyökkäsi reilun viikon kuluttua Puolan itäosiin ja miehitti ne Molotov–Ribbentrop-sopimuksen mukaisesti.


title: Neuvostoliiton historia

text: Neuvostoliitto teki vuonna 1939 Suomelle tarjouksia aluevaihdosta turvatakseen Leningradin Saksan oletettua hyökkäystä vastaan, mutta todellisuudessa taustalla oli Molotov-Ribbentrop-sopimus ja koko Suomen valtaus. Neuvottelut epäonnistuivat, jolloin Neuvostoliitto käytti niin sanottuja Mainilan laukauksia verukkeena sotaan ryhtymiseen. Talvisota käytiin 30. marraskuuta 1939 – 13. maaliskuuta 1940. Sodan päätteeksi solmitussa Moskovan rauhansopimuksessa Neuvostoliitto sai läpi kaikki alue- ja tukikohtavaateensa ja Suomi menetti kymmenen prosenttia maa-alueistaan ja toiseksi suurimman kaupunkinsa Viipurin Neuvostoliitolle. Sota on tunnettu erityisen kylmistä talviolosuhteista, jotka johtivat puna-armeijan valtaviin miestappioihin, ja suomalaisten mottitaktiikasta. Maailman lehdistö seurasi sotaa tarkasti, ja sen sympatia oli Suomen puolella.


title: Neuvostoliiton historia

text: Saksa aloitti hyökkäyksen Neuvostoliittoon 22. kesäkuuta 1941. Saksan liittolaisina sotaa kävivät Romania, Unkari, Italia ja Suomi. Suomella ei kuitenkaan ollut vastaava liittolaissopimusta Saksan kanssa kuten muilla oli. Mainitut muut maat eivät myöskään olleet olleet Neuvostoliiton hyökkäyksen kohteena kuten Suomi oli Tavisodassa ollut. Saksan tarkoituksena oli vallata Neuvostoliiton Euroopan puoleinen osa Astrahan–Arkangeli-linjalle asti. Hyökkäyksen alkuvaihe sujui hyvin ja paljon puna-armeijan joukkoja vangittiin. Saksan joukot piirittivät Leningradin ja etenivät lähelle Moskovaa, mutta eivät pystyneet valloittamaan kaupunkia ja talven 1941–1942 aikana puna-armeija pystyi lukuisiin vastahyökkäyksiin.


title: Neuvostoliiton historia

text: Neuvostoliitto menetti alkuvaiheessa miljoonia sotilaita ja koki valtavat materiaalimenetykset, mutta Länsivaltojen sotamateriaaliapu auttoi Neuvostoliittoa kestämään pahimman pulan yli. Kesällä 1942 Saksan hyökkäyksen painopiste siirtyi etelään kohti Kaukasuksen öljykenttiä. Syksyllä eteneminen päättyi veriseen kolmen kuukauden taisteluun Stalingradin kaupungista Volgan varrella. Kun Saksa aloitti suurhyökkäyksensä Neuvostoliittoon kesäkuussa 1941, sen päätavoitteena oli Leningradin, Moskovan ja Ukrainan valloitus yli kolmen miljoonan sotilaan voimin. Alun perin Stalingrad ei ollut tärkeä kohde Hitlerin sotasuunnitelmassa, mutta kun puna-armeija onnistui torjumaan Saksan hyökkäyksen joulukuussa 1941, suunnitelmat muuttuivat. Seuraavana kesänä Hitler päätti aloittaa suurhyökkäyksen etelässä ja idässä tavoitteenaan vallata Kaukasuksen öljykentät ja vehnävarat ja katkaista Volgan liikennereitit. Huhtikuussa 1942 Hitler määräsi, että Stalingrad oli joko vallattava tai eristettävä tämän suurhyökkäyksen yhteydessä. Tästä kolme kuukautta myöhemmin kaupunki oli jo Saksan tärkein valloituskohde. Tappio Stalingradin taistelussa oli käännekohta Saksan sodankäynnille.


title: Neuvostoliiton historia

text: Keväällä 1943 saksalaiset hyökkäsivät jälleen ja valtasivat takaisin Harkovan kaupungin. Heinäkuussa 1943 Kurskin kaupungin lähellä käytiin historian suurin panssaritaistelu saksalaisten hyökätessä Neuvostoliiton linnoitettua rintamaa vastaan. Maihinnousu Italiaan ja Neuvostoliiton vastahyökkäys pakottivat saksalaiset keskeyttämään hyökkäyksen saavuttamatta tavoitteitaan. Aloite itärintamalla siirtyi lopullisesti Neuvostoliitolle. Vuoden lopulla puna-armeija oli jo edennyt Smolenskiin ja Kiovaan.


title: Neuvostoliiton historia

text:
Vuoden 1944 alussa Neuvostoliiton joukot saavuttivat jo Puolan rajan ja päättivät Leningradin piirityksen. Kesäkuussa alkoi hyökkäys Karjalankannaksella joka sai lopulta Suomen solmimaan erillisrauhan Neuvostoliiton kanssa syyskuussa. 22. kesäkuuta alkoi Neuvostoliiton operaatio Bagration; 2,5 miljoonan sotilaan ja 6 000 panssarivaunun hyökkäys 1 000 kilometrin pituisella rintamalinjalla. Saksan 500 000 sotilaan Keskustan armeijaryhmä tuhottiin täysin ja 350 000 sotilasta jäi vangeiksi. Romania antautui elokuussa ja akselivaltoihin kuulunut Bulgaria syyskuussa. Saksalaiset vetäytyivät Balkanilta ja onnistuivat säilyttämään asemansa Unkarissa helmikuuhun 1945 asti.
14. huhtikuuta 1945 neuvostojoukot valtasivat Wienin. Lopullinen hyökkäys Berliiniin alkoi 16. huhtikuuta päättyen Berliinin valtaukseen 2. toukokuuta 1945.


title: Neuvostoliiton historia

text: Sodan jälkeen joutuivat karkotetuiksi muun muassa Volgan saksalaiset, tšetšeenit ja useat muut kansallisuudet, joita syytettiin yhteistyöstä saksalaisten kanssa. Maailmansodan ja erityisesti ydinaseen kehittämisen jälkeen (1949) Neuvostoliitto oli kohonnut toiseksi maailman supervalloista. Toisen maailmansodan jälkeen Neuvostoliiton aluettakin oli laajennettu huomattavasti liittämällä siihen Baltian maat, Puolan entisen alueen itäosa Curzonin jo vuonna 1919 ehdottamalle rajalinjalle saakka, puolet Saksalle kuuluneesta Itä-Preussista sekä eräitä Suomelle, Tšekkoslovakialle, Romanialle ja Japanille kuuluneita alueita. Sitä paitsi Itä-Euroopan maat olivat nyt Neuvostoliiton valtapiirissä, ja niihin luotiin sosialistinen järjestelmä. Myös Kiina oli Neuvostoliiton läheinen liittolainen ennen maiden välirikkoa.


title: Neuvostoliiton historia

text: Sodan jälkeen Saksa jaettiin neljään miehitysvyöhykkeeseen, jotka kuuluivat Neuvostoliitolle, Yhdysvalloille, Ranskalle ja Yhdistyneelle kuningaskunnalle. Jokainen valtio käytti valtaa omalla alueellaan ja harjoitti erilaista hallintoa ihmisten ja paikallishallinnon suhteen. Alkuperäinen suunnitelma hallita Saksaa yhdessä romuttui vuosina 1946–1947, kun idän ja lännen välit kiristyivät.


title: Neuvostoliiton historia

text: Yhdistyneen kuningaskunnan, Ranskan ja Yhdysvaltain miehitysvyöhykkeistä muodostettiin toukokuussa 1949 Saksan liittotasavalta (epävirallisesti Länsi-Saksa eli BRD), joka julistautui täysin itsenäiseksi vuonna 1955. Neuvostoliiton miehitysvyöhykkeelle perustettiin Saksan demokraattinen tasavalta (epävirallisesti Itä-Saksa eli DDR) lokakuussa 1949. DDR oli koko olemassaolonsa ajan Neuvostoliiton valvonnassa. Saksa oli jaettuna vuoteen 1990 asti, jolloin lakkautetun DDR:n alue liitettiin viideksi osavaltioksi () pilkottuna Saksan liittotasavaltaan.


title: Neuvostoliiton historia

text: Josif Stalin kuoli 5. maaliskuuta 1953 74 vuoden iässä. Hänen hautajaisensa järjestettiin saman kuukauden aikana. Stalinin hautajaiset oli merkittävä tapahtuma, johon osallistui tuhansia. Stalinin palsamoitu ruumis haudattiin Leninin mausoleumiin, josta se myöhemmin vuonna 1961 siirrettiin Kremlin muuriin.


title: Neuvostoliiton historia

text:
Stalinin kuoleman jälkeen valta neuvostojohdossa hajautettiin. Maan johtoon nousi keskuskomitean presidiumi, ja julistettiin Neuvostoliitolla olevan kollektiivinen johto. Pääministeriksi ja pääsihteeriksi tuli Stalinin jälkeen Lavrenti Berijan tuella Georgi Malenkov. Malenkov pyrki nostamaan väestön elintasoa ja lisäämään kulutustavaroiden tuotantoa. Presidiumissa alkoi pian valtataistelu ja Berija vangittiin ja teloitettiin, ja hänen ohellaan osa muuta turvallisuuspalvelun johtoa. Malenkov toimi Neuvostoliiton johtajana vain kaksi vuotta, sillä hänet pakotettiin eroamaan pääministerin ja pääsihteerin asemasta helmikuussa 1955.
Malenkovin uudistusten hitaus ja aiempi yhteistyö Lavrenti Berijan kanssa katsottiin syiksi erottamiselle ja myös neuvostoarmeijan upseeriston tyytymättömyys tuleviin muutoksiin, armeijan miesmäärän supistamiseen.


title: Neuvostoliiton historia

text: Malenkovin jälkeen Neuvostoliiton johtajaksi nousi Nikita Hruštšov, jonka aikana suoritetussa niin sanotussa destalinisaatiossa Stalinin henkilökultti purettiin ja valtion lakeja uudistettiin. Hruštšov tuki puolueen jäsenistöön ja XX puoluekokous kutsuttiin koolle helmikuussa 1956. Puolueen keskuskomitean jäsenistöstä vaihdettiin puolet. Puoluekokouksessa Hruštšov kritisoi voimakkaasti Stalinia nelituntisessa ”salaisena puheena” tunnetussa puheessa ”henkilökultista ja sen seurauksista”. Lehdistö ei julkaissut puhetta, mutta sen sisältö levisi pian kansan tietoon. Samalla hän suurensi omaa valtaansa. Vuoden 1956 kuluessa vapautumisesta kuitenkin seurasi reaktioita, kuten Unkarin kansannousu (Neuvostopropagandan mukaan "Imperialististen fasistien organisoima vastavallankumousyritys").


title: Neuvostoliiton historia

text: Hruštšovin ja Nikolai Bulganinin palattua Suomesta kesäkuussa 1957 heidät yritettiin syrjäyttää. Presidiumi vaati ensimmäisen puoluesihteerin, Hruštšovin vaihtamista. Hän kutsui nopeasti koolle koko keskuskomitean ja teki yrityksen tyhjäksi. Malenkov, Lazar Kaganovitš ja Dmitri Šepilov menettivät ministerin paikkansa. Heidän tilalleen keskuskomiteaan nousivat Leonid Brežnev ja ehdokasjäsen Aleksei Kosygin. Stalinin kuoltua kenraali Žukov oli noussut apulaispuolustusministeriksi (1953) ja sitten puolustusministeriksi (1955). Hän tuki Hruštšovia ”puolueen vastaisen ryhmän” hyökkäystä vastaan. Kesäkuussa 1957 Žukovista tuli kommunistisen puolueen keskuskomitean täysjäsen. Lokakuussa 1957 Hruštšov kuitenkin vapautti hänet ministerin tehtävistä ja erotti keskuskomiteasta. Kun Hruštšov siirrettiin, Žukov palasi julkisuuteen (1964).


title: Neuvostoliiton historia

text: Hruštšov otti maaliskuussa 1957 myös ministerineuvoston puheenjohtajuuden Bulganinilta, jolloin hänellä oli sama valta-asema kuin Stalinilla sekä puolueen että valtion johdossa. Hänet syrjäytettiin vallasta keskuskomitean tapaamisessa 14. lokakuuta 1966, jonka jälkeen valtion johtoon nousi Leonid Brežnev.


title: Neuvostoliiton historia

text: Toisen maailmansodan jälkeen Neuvostoliitto ja Yhdysvallat kamppailivat hegemonia-asemasta kylmän sodan aikana. Taistelua käytiin useiden ns. proxy-sotien välityksellä, eli osapuolten kanssa liittoutuneet tahot kävivät sotaa keskenään, suurvaltojen tukiessa kumpikin omaa leiriään. Suoraa sotaa ei kuitenkaan koskaan käyty.


title: Neuvostoliiton historia

text: Neuvostoliitto harjoitti valvontapolitiikkaa Itä-Euroopan maiden kohdalla, jossa mahdolliset kansannousut tai poikkeamat Kremlin linjasta tukahdutettiin nopeasti. Tunnetuimpia näistä olivat Unkarin kansannousun kukistaminen ja Prahan kevään lopettanut Tšekkoslovakian miehitys.


title: Neuvostoliiton historia

text: Brežnevin aikaa Neuvostoliiton johtajana on sanottu ”pysähtyneisyyden ajaksi”. Pysähtyneisyys tarkoittaa kuitenkin Brežnevin pääsihteerikauden loppukautta. Hänen pääsihteerikautensa alku 1960-luvun puolivälistä 1970-luvun alkupuolelle olivat erittäin nopean taloudellisen kehityksen aikaa muun muassa koneenrakennuksen alalla. 1970-luvun ensimmäinen ja toinen öljykriisi kohonneine öljynhintoineen kuitenkin vievät neuvostotaloutta eteenpäin vielä 1980-luvun alkupuolelle asti, minkä jälkeen kritiikkiä alkoi esiintyä, yleensä kuitenkin pääasiassa virallisesti vain maataloudesta.


title: Neuvostoliiton historia

text: Brežnevin aikaan liittyy myös määrätietoinen sotilaspolitiikka, Brežnevin oppi, kuten interventio Tšekkoslovakiaan vuonna 1968 ja Afganistanin miehitys 1979.


title: Neuvostoliiton historia

text: Hruštšovin aikana Brežnev oli tukenut Hruštšovin aloittamaa Stalinin henkilökultin purkua, mutta astuttuaan valtaan aloitti puolestaan Stalinin rehabilitoinnin. Toukokuussa 1965 hän mainitsi puheessaan ensimmäisen kerran Stalinin positiivisessa sävyssä. Hän otti itselleen Stalin tittelin, ja toisinajattelevien kirjailijoiden oikeudenkäynnit 1966 lopettivat kulttuurin vapautumisen. Juri Andropovin johtama KGB sai jälleen valtaa, jota se oli menettänyt Stalinin kuoleman jälkeen.


title: Neuvostoliiton historia

text: Ensimmäinen Brežnevin ajan kriisi alkoi 1968, Alexander Dubčekin Tšekkoslovakian kommunistijohdon aloitettua uudistuksen (Prahan kevät). Heinäkuussa Brežnev arvosteli Tšekkoslovakian johtoa revisionistiseksi ja neuvostovastaiseksi, ja elokuussa Varsovan liiton joukot saapuivat Tšekkiin syrjäyttämään Dubčekin. Brežnev vastasi vastalauseisiin sanomalla, että Neuvostoliitolla oli oikeus puuttua muiden maiden asioihin suojellakseen sosialistisia järjestelmiä. Kanta tuli tunnetuksi Brežnevin oppina, vaikka jo Hruštšov oli harjoittanut samaa politiikkaa Unkaria kohtaan 1956.


title: Neuvostoliiton historia

text: Brežnevin aikana Neuvostoliiton suhteet Kiinaan rapistuivat edelleen 1960-luvun alun välirikon jälkeen. Vallassa pysyäkseen kulttuurivallankumouksen aloittanut Mao Zedong piti Yhdysvaltoja paperitiikerinä sekä piti Neuvostoliittoa sosialismista luopuneena revisionistina. 1960-luvun lopulla neuvostoliittolaiset ja kiinalaiset rajavartijat ajautuivat taisteluihin Kaakkois-Aasiassa Ussur-joella, minkä seurauksena Neuvostoliiton ja Kiinan kansantasavallan välit kiristyivät äärimmilleen. Kiina sai taisteltua itselleen kaksi vähämerkityksistä pientä saarta joelta, joiden omistuksesta sovittiin lopullisesti vasta Vladimir Putinin presidenttikaudella. Neuvostoliittolaisten ongelmana oli mahdollisen laajemman hyökkäyksen varalta raskaan aseistuksen puute.


title: Neuvostoliiton historia

text: 1971 Neuvostoliitto tiedusteli Yhdysvaltain kantaa Neuvostoliiton Kiinan kansantasavaltaa vastaan suunnitteleman ennalta ehkäisevän ydiniskun suhteen, mitä Nixonin hallinnon ulkoasiainministeri Henry Kissinger ei kannattanut. Pekingssä puolestaan tehtiin miljoonille ihmisille sopivia pommisuojia Neuvostoliiton ydinhyökkäyksen varalta.


title: Neuvostoliiton historia

text: Vuonna 1965 Kiinan pääministeri Zhou Enlai oli vieraillut Moskovassa, mutta ratkaisuihin maiden 1958-1959 alkaneessa välirikossa ei päästy. 1969 Neuvostoliiton ja Kiinan rajajoukot kahinoivat useaan kertaan Ussurijoella. Brežnev jatkoi myös Pohjois-Vietnamin tukemista Vietnamin sodassa.


title: Neuvostoliiton historia

text: Kiinan–Yhdysvaltain suhteiden parannuttua vuodesta 1971 lähtien Brežnevin oli avattava uusi neuvottelukierros Yhdysvaltain kanssa estääkseen neuvostovastaisen liiton syntymisen. Toukokuussa 1972 Yhdysvaltain Richard Nixon vieraili Moskovassa, ja johtajat solmivat ydinaseita rajoittavan SALT I -sopimuksen ("Strategic Arms Limitation Treaty"). Vietnamin sodan päätyttyä este Neuvostoliiton ja Yhdysvaltain suhteiden kehittymiselle poistui, ja Brežnev vieraili toukokuussa 1973 Saksan liittotasavallassa ja kesäkuussa Yhdysvalloissa.


title: Neuvostoliiton historia

text: Helsinki-sopimus 1975 tunnusti toisen maailmansodan jälkeiset etupiirit, ja siten Neuvostoliiton hegemonian Itä-Euroopassa. Vastavuoroisesti Neuvostoliitto tunnusti tietyt periaatteelliset ihmisoikeudet, tosin sopimuksen noudattamisen laajuus jäi kyseenalaiseksi.


title: Neuvostoliiton historia

text: 1970-luvun puoliväli oli Neuvostoliiton kulta-aikaa ulkopoliittisesti. Samaan aikaan Brežnev pönkitti sisäpoliittista asemaansa määräämällä Podgornyn eläkkeelle, ja ottamalla puhemiehen paikan korkeimmassa neuvostossa. Toukokuussa 1976 hänestä tuli ensimmäinen Neuvostoliiton marsalkka poliittisin perustein sitten Stalinin ajan. Brežnevin nimitys herätti närää upseeriston keskuudessa, koska hän ei ollut ikinä toiminut joukkojen komentajana, mutta kylmän sodan vastakkainasettelun korostama armeijan asema piti kenraalit tyytyväisinä.


title: Neuvostoliiton historia

text: 1980-luvun alussa iäkkäät puoluejohtajat vaihtuivat toinen toisensa jälkeen. Leonid Brežneviä seurasivat Juri Andropov ja Konstantin Tšernenko. Maaliskuussa 1985 Mihail Gorbatšovista tuli Neuvostoliiton kommunistisen puolueen pääsihteeri, mikä oli maan merkittävin tehtävä, koska maata johti käytännössä puolueen poliittinen toimikunta, politbyroo. Muodollisesti Neuvostoliiton valtionpäämies oli korkeimman neuvoston puhemiehistön puheenjohtaja eli neuvostokansanedustuslaitoksen puhemies. Kansanedustuslaitoksella ei ollut itsenäistä tehtävää, koska puolue laati hyväksyttävät esitykset yksipuoluejärjestelmässä. Myös ministerineuvoston puheenjohtajalla, pääministerillä, oli parlamentarismia vähäisempi merkitys.


title: Neuvostoliiton historia

text: Yhdysvaltain presidentti Ronald Reagan esitti vuonna 1986 hyvin suuren, yli 320 miljardin dollarin puolustusbudjetin, jolla Yhdysvallat pyrki luomaan ydinaseiden torjuntajärjestelmän ja saamaan sotilaallisesti etulyöntiaseman Neuvostoliittoon nähden. Tämä heilautti kylmän sodan tasapainoa.


title: Neuvostoliiton historia

text: Samanaikaisesti Gorbatšov aloitti uudistuspolitiikan, joka tuli tunnetuksi nimillä ”perestroika” (uudistuspolitiikka) ja ”glasnost” (avoimuus). Neuvostoliiton poliittinen ilmapiiri vapautui ja talouselämän Brežnevin kaudella harjoitettua tiukkaa talouden suunnitelmallisuutta höllennettiin. Sen sijaan, että uudistukset olisivat parantaneet romahduspisteeseen asti rasitettua tilannetta, ne vain lisäsivät järjestelmän epävakautta. Vanhoilliset ja uudistusmieliset piirit ottivat rajusti yhteen, ja ääripäiden välillä tasapainoillut Gorbatšov joutui vaikeuksiin yrittäessään hallita liikkeellelaittamaansa prosessia.


title: Neuvostoliiton historia

text: Vuonna 1988 Gorbatšov julisti Neuvostoliiton hylkäävän Brežnevin opin, ja sallivan demokraattiset uudistukset Itä-Euroopassa. Näiden tarkoituksena oli vahvistaa Neuvostoliittoa, joka oli alkanut uhkaavasti natista liitoksistaan, mutta valtion rahkeet eivät kestäneet uudistuksia. Tämä johti sarjaan vallanvaihdoksia Itä-Euroopassa 1989 alkaen ja kommunismin romahtamiseen. Romaniaa lukuun ottamatta vallanvaihdokset olivat rauhanomaisia, ja kylmä sota Yhdysvaltain ja Neuvostoliiton välillä päättyi. Gorbatšov sai Nobelin rauhapalkinnon 1990.


title: Neuvostoliiton historia

text: Vuonna 1989 uudistuksia vaativat poliitikot voittivat kansanedustajien vaaleissa. Kaivostyöläiset menivät lakkoon. Eri puolilla Neuvostoliittoa syntyi kansallisuuksien välisiä kiistoja. Suhteettoman suuren sotilassektorin rasittama, suunnitelmallisuudesta osittain vapautettu talous ajautui syvään kriisiin. Marraskuussa Berliinin muuri murtui, joka johti myöhemmin Neuvostoliiton valvonnassa olleen Saksan demokraattisen tasavallan lakkauttamiseen ja kommunismin sortumiseen Euroopassa.


title: Neuvostoliiton historia

text: Vuonna 1990 Moskovassa 200 000 ihmistä osoitti mieltään uudistusten puolesta. Liettuan, Latvian ja Viron parlamentit äänestivät itsenäisiksi julistautumisen puolesta.


title: Neuvostoliiton historia

text: Heinäkuussa 1991 Boris Jeltsin valittiin Venäjän presidentiksi. Elokuussa vanhoilliset yrittivät kaapata vallan, mutta yritys epäonnistui ja paransi Jeltsinin valtaa entisestään. Lokakuussa Venäjän, Valko-Venäjän ja Ukrainan johtajat päättivät Neuvostoliiton lakkauttamisesta. Tilalle perustettiin löyhä liitto nimeltään Itsenäisten valtioiden yhteisö (IVY). Neuvostoliitto oli olemassa muodollisesti joulukuuhun 1991 saakka. Neuvostoliiton paikka YK:n turvallisuusneuvostossa siirtyi Venäjälle 24. joulukuuta. Seuraavana päivänä Gorbatšov erosi presidentin virasta ja 26. joulukuuta Neuvostoliitto virallisesti lakkasi olemasta.


title: Neuvostoliiton historia

text: Neuvostoliiton hajoamisen syistä on useita mielipiteitä. Hajoamisen syynä pidetään useimmiten Gorbatšovin taloudellisia ja poliittisia uudistuksia, jotka johtivat lopulta kommunismin sortumiseen Neuvostoliitossa ja muissa sosialistisissa maissa Euroopassa. Gorbatšovin tavoitteina olivat muun muassa kommunistisen puolueen vallan pienentäminen ja siirtyminen monipuoluejärjestelmään sekä itäblokin valtioiden valvonnan lievittäminen. Tavoitteissa onnistuttiin osittain, mutta uudistukset johtivat lopulta valtion järjestelmän sortumiseen.


title: Neuvostoliiton historia

text: Yleisemmin Neuvostoliiton hajoamisen syinä on pidetty reaalisosialismin epäonnistumista: kansa pysyi köyhänä koko Neuvostoliiton ajan, suurta talouskasvua ei enää ollut 1980-luvulla jolloin alkoi laskukausi. Talous oli painotettu väärin tuottamaan aseita. Neuvostoliitossa oli omat ongelmansa, uutta sosialistista, työlle omistautunutta ihmistä ei kyetty luomaan. Valtiollisesti Neuvostoliiton hajottivat kansalliset ristiriidat.


title: Neuvostoliiton historia

text: Neuvostoliiton kaikki neuvostotasavallat itsenäistyivät vuosien 1990–1991 aikana. Hajoamisen jälkeen kaikki neuvostotasavallat ovat kehittyneet omiin suuntiinsa itsenäisinä valtioina. Osa entisistä neuvostotasavalloista liittyi vuonna 2004 NATO-sotilasjärjestöön ja Euroopan unioniin.


title: Neuvostoliiton historia

text: Neuvostoliiton hajoamisen jälkeen Kylmän sodan aikainen vastustaja, Yhdysvallat on kehittynyt maailman tärkeimmäksi vaikuttajaksi. Yhdysvallat on tullut taloudellisesti, poliittisesti, sotilaallisesti, tieteellisesti, teknologisesti ja kulttuurisesti maailman tärkeimmäksi vaikuttajaksi.


title: Neuvostoliiton historia

text: Monet Venäjän köyhälistöön kuuluvista toivovat uuden Neuvostoliiton perustamista ja sosialismin paluuta. Neuvostoliitto on myös edelleen ajankohtainen puheenaihe maailmanpolitiikassa, vaikkei valtiota ole ollut olemassa sitten vuoden 1991. Myös kommunismissa Neuvostoliitto on edelleen vahvasti esillä.


title: Neuvostoliiton historia

text: Neuvostoliiton hajoamisen jälkeen maailman sosialismi on heikentynyt; ennen Neuvostoliiton hajoamista, vuonna 1989 Berliinin muuri purettiin ja vuonna 1990 Saksan demokraattinen tasavalta liitettiin Saksan liittotasavaltaan. Jugoslavia hajosi vuonna 1991. Nykyisin maailman merkittävin sosialistinen valtio on Kiinan kansantasavalta, joka on osin luopunut siitä avattuaan markkinoitaan yhä enemmän. Muita tunnettuja sosialistisia valtioita ovat muun muassa Pohjois-Korea ja Kuuba.


title: Syriana

text: Syriana on yhdysvaltalainen poliittinen trillerielokuva vuodelta 2006. George Clooney sai elokuvasta parhaan miessivuosan Oscar-palkinnon.


title: Syriana

text: Muissa keskeisissä rooleissa nähdään Matt Damon, Amanda Peet, Christopher Plummer ja Alexander Siddig.


title: Syriana

text: Clooney lihotti itseään 15 kiloa CIA:n palkollisen rooliaan varten.


title: Syriana

text: Ilta-Sanomien Harri-Ilmari Moilanen arvioi "Syrianan" laadukkaaksi ja todistusvoimaiseksi poliittiseksi jännäriksi. ”"Syriana" on nautittavaa katseltavaa erityisesti sellaisille asiapitoisen jännityksen ystäville, jotka ovat kiinnostuneita verkkojen teoriasta tai ajatuksesta, että ensimmäinen todellinen maailmansota on vasta aluillaan”, hän kirjoittaa.


title: FK Rostov

text: FK Rostov on jalkapalloseura Rostov-na-Donun kaupungista Venäjältä. Se pelaa maan korkeimmalla sarjatasolla.


title: FK Rostov

text: Historiansa aikana seura on tunnettu lukuisilla eri nimillä:


title: SdKfz 2

text: SdKfz 2 (tehtaan tyyppimerkki HK 101), joka tunnetaan paremmin nimellä Kettenkrad tai Kleines Kettenkraftrad, on kevyt traktori, joka tuli alun perin toisessa maailmansodassa kesäkuussa 1941 saksalaisten maahanlaskujoukkojen palveluskäyttöön. Niitä käytettiin muun muassa Kreetan valtauksen aikana.


title: SdKfz 2

text: Saksalaiset käyttivät Kettenkradeja paljon Pohjois-Afrikassa, Euroopassa ja itärintamalla niiden osoittauduttua hyödylliseksi muussakin kuin alkuperäisessä käyttötarkoituksessaan. Kettenkradiin voitiin myös kytkeä amfibinen perävaunu Sonderanhänger 1 tai 1/2, joka lisäsi kuljetustilaa. SdKfz. 2/1 "kleines Kettenkraftrad für Feldfernkabel" ja SdKfz. 2/2 "kleines Kettenkraftrad für schwere Feldfernkabel" -malleilla vedettiin yhteyskaapeleita. Niihin oli asennettu kaapelikelatelineet, ja lisäkelojen kuljettamiseen käytettiin Sonderanhänger-peräkärryä, Kun polttoaineesta tuli sodan lopulla pulaa, Kettenkradeja käytettiin erityisesti Me 262-suihkukoneiden vetämiseen lähtöpaikoilleen.


title: SdKfz 2

text: Telaketjujensa ansiosta Kettenkrad pystyi kiipeämään 45-asteisessa kulmassa hiekassa ja vielä jyrkemmin kovalla maalla. Sodan jälkeen Kettenkradeja valmistettiin vielä noin 550 kappaletta ja käytettiin enimmäkseen maataloustraktoreina, samoin kuin jäljelle jääneitä sodanaikaisia yksilöitä.


title: Michal Martikán

text: Michal Martikán (s. 18. toukokuuta 1979 Liptovský Mikuláš) on slovakialainen koskipujottelija ja kaksinkertainen olympiavoittaja.


title: Michal Martikán

text: Martikán voitti Atlantan 1996 olympialaisissa koskipujottelun kanadalaisyksikköjen (C-1) kultaa, jolloin hänestä tuli itsenäisen Slovakian ensimmäinen olympiakultamitalisti. Hän voitti lajissa myös olympiahopeaa Sydneyssä 2000 ja Ateenassa 2004. Olympiakultansa Martikán uusi Pekingissä 2008. Lontoossa 2012 Martikán voitti jo viidennen perättäisen olympiamitalin, kun hän sijoittui pronssille.


title: Michal Martikán

text: Yksiköiden maailmanmestaruuden Martikán on voittanut vuosina 1997, 2002, 2003 ja 2007. Hän on voittanut myös kymmenen joukkuekilpailun maailmanmestaruutta. Lisäksi hänellä on kolme MM-hopeaa ja viisi MM-pronssia. EM-kilpailuissa hän on saavuttanut neljä henkilökohtaista ja kymmenen joukkuekilpailun kultamitalia. Lisäksi hänellä on kuusi EM-hopeaa ja kaksi EM-pronssia. Hän voitti kanadalaisyksikköjen maailmancupin kokonaiskilpailun ennätyksellisen viidennen kerran 2014.


title: Zulia Calatayud

text: Zulia Calatayud (s. 9. marraskuuta 1979 Havanna) on kuubalainen juoksija, jonka päämatka on 800 metriä.


title: Zulia Calatayud

text: Calatayud voitti 800 metrin juoksun maailmanmestaruuden Helsingin MM-kilpailuissa 2005. Arvokisojen finaaliin hän pääsi myös Sydneyn 2000 olympialaisissa, joissa hän sijoittui kuudenneksi, ja Ateenan 2004 olympialaisissa, joissa tuloksena oli kahdeksas sija. Voittoon Calatayud ylsi ssa vuosina 2005 ja 2006 sekä maailmancupissa vuonna 2006.


title: Reunamuodostuma

text: Reunamuodostuma on pääasiassa jäätikköjokien kuljettaman aineksen muodostama kasaantumismuoto, joka voi sisältää myös moreenia. Viimeisimmän jääkauden loppuvaiheella ilmasto viileni uudelleen noin 100–200 vuodeksi. Kesäisin ilmaston ollessa hieman lämpimämpää jään reuna vetäytyi taaksepäin. Jään alta paljastui moreenia, jonka jäätikkö työnsi talvella eteensä valliksi. Tällöin aines kasaantui reunamuodostumaksi rinnakkaisten jäätikköjokien purkautuessa jäätikön reunalla aineksen levittäytyessä joen suulla deltaksi (suistoksi), sanduriksi tai niiden yhdistelmiksi. Harju syntyy jäätikköjokien aineksen kasautuessa jäätikköjoen pohjalle.


title: Reunamuodostuma

text: Reunamuodostuman ja harjun erona on myös se, että reunamuodostuma on jään vetäytymissuuntaan nähden poikittainen (jäätikön reunan suuntainen), harju on pitkittäinen (Suomessa lounas-koillissuuntainen Lappia lukuun ottamatta); harju on jäätikköjoen suuntainen, delta tai sanduri on jäätikköjoen suulla. Harjun aines on kerrostunutta, raskain alla ja kevyin päällä, mutta reunamuodostuma on seka-aineinen; proksimaaliosa (jäätikön puoleinen osa) on moreenia ja distaaliosa (jäätikön ulkopuolinen osa) kerrostunutta.


title: Reunamuodostuma

text: Salpausselät I, II ja III ovat reunamuodostumia, jotka koostuvat sandureista ja deltoista ja niiden yhdistelmistä. Salpausselät I ja II kulkevat Etelä-Suomen poikki Joensuusta Lahteen ja Hankoon, ja sieltä meren alla Ruotsiin. Kilometrejä korkea jäätikkö on sijainnut pohjoisen suunnalla jäätikköjokien purkautuessa etelän suuntaan.


title: L-koodi

text: L-koodi ("The L Word") on yhdysvaltalais-kanadalainen televisiosarja, joka kertoo Los Angelesissa asuvista lesbo- ja bi-naisista ja heidän perheistään ja ystäväpiiristään.


title: L-koodi

text: L-koodi oli ensimmäinen televisiosarja, joka keskittyi kuvaamaan lesbojen sosiaalista elämää. Yhdysvalloissa vuonna 2004 alkanut tv-sarja sai valtavasti huomiota mediassa aihepiirinsä takia. Subtv toi sarjan Suomeen vuonna 2005. Sarjan kuvaukset loppuivat vuoden 2008 lopulla ja sarjan 6. eli viimeinen kausi näytettiin Showtime-kanavalla vuoden 2009 alussa. Viimeinen kausi alkoi Subilla 13. toukokuuta 2010.


title: L-koodi

text: Sarjaa kuvattiin Los Angelesissa Yhdysvalloissa ja Vancouverissa Kanadassa yhteensä 70 jakson verran. Kaikki L-koodin jaksot lukuun ottamatta ensimmäistä jaksoa "Pilot" alkavat englanniksi kirjaimella L. Toisesta kaudesta lähtien myös suomenkieliset jaksojen nimet alkavat aina L-kirjaimella. Sarjan päättymisen jälkeen Showtime julkaisi internetsivuillaan sarjan viimeisen jakson tapahtumiin liittyviä muutaman minuutin pituisia videoita nimeltä "Interrogation Tapes" (kuulustelunauhat).


title: L-koodi

text: Tinaa esittävä Laurel Holloman on voittanut roolistaan Satellite Award -palkinnon vuonna 2005. Sarjan toisella kaudella Holloman oli oikeasti raskaana samaan aikaan kun roolihahmonsakin.


title: L-koodi

text: Sarja on myös ollut ehdolla Satellite Awards -gaalassa parhaaksi draamasarjaksi, ja Betteä esittänyt Jennifer Beals parhaaksi naisnäyttelijäksi. Betten isää esittänyt Ossie Davis sai puolestaan osastaan Primetime Emmy-ehdokkuuden vuonna 2005. Davis menehtyi ennen kuin viimeinen jakso, jossa hän oli mukana, esitettiin televisiossa. Jakso omistettiin hänen muistolleen.


title: L-koodi

text: Showtime-yhtiö on tuottanut L-koodin pohjalta reality-sarjan. Yhdeksänosainen "The Real L Word: Los Angeles" -sarja seuraa kuuden oikean lesbonaisen elämää suurkaupungissa.


title: L-koodi

text: Alice Pieszecki (Leisha Hailey) on toimittaja. Hän pitää internetsivustoa, johon hän on laittanut The Chart -nimisen kaavion ystäväpiirinsä ihmissuhteista. Alicen mukaan se auttaa häntä näkemään miten kaikki liittyvät toisiinsa ja häneen itseensä.


title: L-koodi

text: Shane McCutcheon (Katherine Moennig) on kampaaja. Hän on poikatyttö, jolla on lyhyehköt mustat hiukset. Shane pitää miesten paidoista ja tiukoista matalista farkuista. Shane ei ole nähnyt äitiään kuin kerran pienenä ja hän tapasi isänsä Gabriel McCutcheonin kolmannen kauden lopussa. Shane tiesi jo 8-vuotiaana pitävänsä tytöistä. Hän ei pääasiassa harrasta parisuhteita tai halua sitoutua. Shane myi nuorena seksiä erään tuttavansa kanssa, ja hän on arvioinut harrastaneensa seksiä 14–25-vuotiaana 950 – 1 200 ihmisen kanssa. Hän on vain pari kertaa ollut vakavassa suhteessa, kolmannella kaudella Carmen de la Pica Moralesin (Sarah Shahi) ja viidennellä Molly Krollin (Clementine Ford) kanssa. Viimeisellä kaudella hän on suhteessa Jennyn kanssa. Jenny on täysin rakastunut häneen, Shanen tuntiessa itsensä vangiksi ja olevansa vastuussa Jennyn onnesta.


title: L-koodi

text: Bette Porter (Jennifer Beals) on menestynyt taidekuraattori. Sarjan alussa hän on seurustellut seitsemän vuotta Tina Kennardin kanssa. Bette ja Tina asuvat yhdessä omakotitalossa, ja vaikuttavat onnellisilta. Heidän suhteeseensa tulee kuitenkin sarjan kuluessa ongelmia.


title: L-koodi

text: Tina Kennard (Laurel Holloman) on elokuvatuottaja ja Betten pitkäaikainen elämänkumppani. Sarjan 1. tuotantokaudella Tina hankkiutuu keinohedelmöityksellä raskaaksi, mutta saa keskenmenon. Uusi yritys tuottaa tulosta ja Tina saa Angelica-nimisen tyttären 2. kauden lopulla.


title: L-koodi

text: Jennifer "Jenny" Schecter (Mia Kirshner) on kirjailija. Sarjan alussa hän muuttaa yhteen pitkäaikaisen poikaystävänsä Timin kanssa, mutta rakastuu pian Marinaan. Jennyllä on sarjan aikana suhteita useiden naisten ja sarjan alkupuolella myös miesten kanssa. Hän alkaa ajan myötä pitää itseään lesbona biseksuaalin sijaan. Jennystä tulee sarjan myöhemmillä tuotantokausilla menestynyt kirjailija ja elokuvakäsikirjoittaja. Menestyksen myötä hänestä tulee myös itserakas ja määräilevä ihminen, mikä saa useat sarjan muut naiset kääntymään häntä vastaan. Jenny hukkuu 6. kauden lopussa.


title: L-koodi

text: Kit Porter (Pam Grier) on Betten isosisko. Kit on sarjan alussa alkoholisti, joka yrittää pysytellä raittiina. Hän yrittää luoda uraa laulajana, mutta ei onnistu kovin hyvin. Toisella kaudella Kit ostaa The Planet-kahvilan, ja muuttaa sen erityisesti lesboille tarkoitetuksi yökerhoksi. Kit on hetero, ja hänellä on yksi poika. Kitin ja Betten suhde on monimutkainen, sisarukset välittävät toisistaan, mutta heidän välillään on usein ongelmia.


title: L-koodi

text: Dana Fairbanks (Erin Daniels) on sarjan alussa ammattilaisuraa tekevä tennispelaaja. Dana on lesbo, mutta pitää asian aluksi salassa uransa ja konservatiivisten vanhempiensa takia. Asian paljastuttua Danalle tulee ongelmia vanhempien kanssa. 3. kaudella Dana sairastuu syöpään ja kuolee siihen kauden lopussa.


title: L-koodi

text: Carmen de la Pica Morales (Sarah Shahi) on DJ. Hän on syntyjään meksikolainen ja hänellä on suuri perhe. Carmen tapaa 2. kauden alussa Shanen, mutta päätyy kuitenkin aluksi Jennyn tyttöystäväksi. 2. kauden lopulla Shane ja Carmen päätyvät yhteen, ja menevät melkein naimisiin 3. kauden lopulla.


title: L-koodi

text: Jodi Lerner (Marlee Matlin) on taiteilija, joka kiinnostuu Bettestä viidennellä tuotantokaudella. Jodi on kuuro ja liikkuu sen takia usein avustajansa ja tulkkinsa Tomin kanssa.


title: L-koodi

text: Tasha Williams (Rose Rollins) on Yhdysvaltain armeijan sotilas. Tasha on lesbo, mutta joutuu pitämään seksuaalisen suuntautumisensa salaisuutena armeijauransa takia. Tashan ura on vaarassa, kun asia uhkaa tulla julki. Tasha seurustelee Alicen kanssa.


title: L-koodi

text: Marina Ferrer (Karina Lombard) on syntyjään italialainen kahvilanpitäjä, johon Jenny rakastuu ensimmäisellä tuotantokaudella. Myöhemmin Marina joutuu sairaalaan ja myy kahvilan Kitille.


title: L-koodi

text: Tim Haspel (Eric Mabius) on sarjan alussa Jennyn poikaystävä. Tim valmentaa naisten uintijoukkuetta.


title: Ilmari Unho

text: Kaino Ilmari Unho (22. lokakuuta 1906 Uusikaupunki – 3. huhtikuuta 1961 Pori) oli suomalainen elokuvaohjaaja. Näyttelijänä uransa aloittanut Unho ryhtyi myöhemmin elokuvaohjaajaksi. Unho kirjoitti myös näytelmiä, joiden pohjalta syntyi elokuvakäsikirjoituksia. Ohjaajan ura ylsi vuodesta 1938 vuoteen 1953, jolloin Suomi-Filmi supisti tuotantoaan.


title: Ilmari Unho

text: Ilmari Unho kuuluu suomalaisen elokuvan suurmieshistorioinnin keskeisiin tekijöihin. Kansallispoliittisista vivahde-eroista kertoo luultavasti se, ettei Unho (ja tuottaja Risto Orko) valinnut kohteeksi ”ruotsalais-germaanisina” pitämiään suurmiehiä, joita olisi J. L. Runebergin ja Fredrik Paciuksen tavoin useita. Heidän sijaansa Unho valitsi kohteikseen kirjailija Aleksis Kiven ja oopperalaulaja Abraham Ojanperän.


title: Ilmari Unho

text: Unhon merkittävimmät elokuvaohjaukset olivat "”Minä elän”" (1946), joka kertoo Aleksis Kivestä, sekä "Ruusu ja kulkuri" (1948), joka kertoo oopperalaulaja Abraham Ojanperästä. Hän ohjasi yhteensä 26 elokuvaa vuosina 1939–1953. Hän myös osallistui lähes aina elokuviensa käsikirjoittamiseen. Hän teki käsikirjoituksia myös Hannu Lemiselle ("Valkoiset ruusut", "Vieras mies"), T. J. Särkälle ("1918 – mies ja hänen omatuntonsa") ja Valentin Vaalalle ("Nummisuutarit").


title: Ilmari Unho

text: Unho oli entinen IKL-aktiivi. Sen vuoksi elokuvassa "1918 – mies ja hänen omatuntonsa" ei mainita häntä käsikirjoituksen tekijänä.. Syyksi on esitetty myös Unhon asemaa Suomi-Filmin ohjaajana. Unhon ohjaus "Härmästä poikia kymmenen" (1950) kuvastaa uudenlaista suhdetta Venäjään.


title: Ilmari Unho

text: Unho oli naimisissa näyttelijä Kaisu Leppäsen kanssa vuosina 1927–1930 ja myöhemmin näyttelijä Salli Karunan kanssa. Karuna ja Unho saivat kolme lasta; Kari (1939), Turo (1943) ja Matti (1945). Ilmari Unho on haudattu Honkanummen hautausmaalle Vantaalle.


title: Nukleosidit

text: Nukleosidiksi kutsutaan nukleiinihappoa, jossa on orgaaninen puriini- tai pyrimidiiniemäs sekä pentoosisokeri (riboosi / deoksiriboosi). Fosfaattiryhmä tekee nukleiinihaposta negatiivisesti varautuneen, mitä ominaisuutta voidaan hyödyntää mm. laboratoriotyöskentelyssä. Oikealla esimerkkinä adeniinin nukleosidit.


title: Nukleosidit

text: Nukleosidit muodostuvat kondensaatioreaktiossa, jossa emäs yhdistyy sokerin 1' hydroksyyliryhmään. Emäs kiinnittyy pentoosisokeriin formula_1-N-glykosidisellä sidoksella. Riippuen sokerista, nukleosidistä voidaan käyttää nimitystä "ribonukleosidi" tai "deoksiribonukleosidi".


title: Nukleosidit

text: Deoksiriboosin ja riboosin 5' hydroksyyliryhmä (-OH) muutetaan fosfaattiestereiksi yleensä fosfaattiryhmän lisäyksellä ryhmän happiatomiin. Reaktiota katalysoi kinaasientsyymi (kinaasit ovat entsyymiperhe, jotka katalysoivat fosfaattiryhmien lisäystä). Fosfaattiryhmällisestä nukleosidistä käytetään nyt nimitystä deoksiribonukleotidi tai ribonukleotidi, riippuen sokerista. Nukleotideillä voi olla yhdestä kolmeen fosfaattiryhmää 5-hiilessään.


title: Mott the Hoople (albumi)

text: Mott the Hoople on samannimisen yhtyeen ensimmäinen albumi, joka julkaistiin vuonna 1969. Albumilla on cover-versiot Doug Sahmin kappaleesta "At the Crossroads", Sonny Bonon kappaleesta "Laugh at Me" ja Ray Daviesin The Kinks -hitistä "You Really Got Me".


title: Italian kuningas

text:
Italian kuningas oli titteli, jota käyttivät monet hallitsijat Rooman valtakunnan hajoamisen jälkeen. Ennen vuotta 1861, jolloin Italian kuningaskunta syntyi, kukaan Italian kuningas ei hallinnut koko Apenniinien niemimaata. Viimeinen Italian kuningas -titteliä käyttänyt oli vuonna 1946 kuukauden vallassaolon jälkeen Italian kruunusta luopunut Umberto II.
interregnum


title: PFK Spartak Naltšik

text: Spartak on jalkapalloseura Kabardi-Balkarian pääkaupungista Naltšikista. Joukkue pelaa kaudella 2016–2017 Venäjän toiseksi korkeimmalla sarjatasolla.


title: PFK Spartak Naltšik

text: Spartak perustettiin vuonna 1959. Se pelasi alueellisessa B-sarjassa ennen nousuaan A-sarjaan vuoden 1965 päätteeksi. A-sarjassa se pelasi vuosina 1966–1970. Neuvostoliiton sarjasysteemin uusimisen jälkeen Spartak pelasi Neuvostoliiton kakkosliigassa vuosina 1971, 1977, 1978 ja 1981–1989 sekä ykkösliigassa vuosina 1972–1976, 1979 ja 1980. Parhaimmillaan se oli ykkösliigassa neljästoista, vuosina 1974 ja 1975. Venäjän SFNT:n mestaruuden se voitti vuosina 1965 ja 1970.


title: PFK Spartak Naltšik

text: Neuvostoliiton hajoamisen jälkeen joukkue nousi Venäjän ykkösdivisioonaan kaudeksi 1992, mutta säilyi siellä vain kaksi kautta. Vuonna 1995 se nousi takaisin ykköseen, jossa sijoittui toiseksi vuonna 2005, mikä tiesi nousua pääsarjaan.


title: PFK Spartak Naltšik

text: Vuosina 1969–1972 joukkue käytti nimeä Avtomobilist" ja vuonna 1976 nimeä "Elbrus".


title: Akantit

text: Akantit ("Acanthus") on lämpimässä ilmastossa viihtyvien kukkivien kasvien suku, johon kuuluu noin 30 lajia. Useimmat kasvavat villeinä Välimeren seudulla tai Aasiassa. Muutamia lajeja viljellään koristekasveina.


title: Akantit

text: Akantit kasvavat noin metrin korkuisiksi. Niiden lehdet ovat huomiota herättävän kookkaita ja piikkisiä. Verhiön suojuslehdet ovat myös piikkisiä. Kukat sijaitsevat pitkissä ja tiheissä tähkissä; violetinvärinen verhiö näyttää kukan ylähuulelta; teriö on valkoinen, vaaleanpunainen tai malvanvärinen.Lajeista balkaninakantti, kreikanakantti ja piikkiakantti ovat kotoisin Välimeren maista.


title: Akantit

text: Akantin lehtiä jäljittelevä koristekuvio on yleinen ornamentti, muun muassa korinttilaisen pylvään kapiteelissa.


title: Akantit

text: Trooppisen Aasian akanttilajia rauta-akanttia ("Acanthus ebracteatus") käytetään paikallisesti yskänlääkkeen aineosana.


title: Valuva kuolema (vuoden 1988 elokuva)

text: Valuva kuolema ("The Blob") on vuonna 1988 ensi-iltansa saanut yhdysvaltalainen kauhuelokuva, jonka on ohjannut Chuck Russell. Elokuva on uudelleenfilmatisointi samannimisestä vuoden 1958 elokuvasta. Pääosissa esiintyvät Kevin Dillon, Shawnee Smith ja Donovan Leitch. Elokuvan keston on 95 minuuttia.


title: Valuva kuolema (vuoden 1988 elokuva)

text: Elokuva sijoittuu Abbevillen kaupunkiin, Louisianaan.


title: Valuva kuolema (vuoden 1988 elokuva)

text: Omituinen meteoriitti putoaa metsään ja paikalla ollut vanha mies tutkii asiaa. Vanha mies koittaa meteoriittia kepillä ja meteoriitin sisältä tulee omituinen limamassa joka tarttuu vanhan miehen käteen. Vanha mies alkaa juosta ympäriinsä hysteerisesti ja törmää nuoreen kapinalliseen nimeltä Brian Flagg. Vanha mies yrittää lyödä kättään irti kirveellä, mutta Brian estää häntä. Vanha mies törmää autoon, jonka kyydissä ovat Paul Taylor ja Meg Penny. He vievät vanhan miehen sairaalaan ja Brian poistuu paikalta. Kun Paul on hakemassa Megille juotavaa hän näkee vanhan miehen ja huomaa jonkin olevan vialla. Paul hakee tohtorin. Tohtori ottaa peitteen pois vanhan miehen päältä ja huomaa että vanhasta miehestä on vain puolet jäljellä. Paul menee soittamaan seriffille, mutta limamassa (joka on nyt kasvanut suuremmaksi) hyökkää Paulin kimppuun. Meg kuulee Paulin huutavan ja juoksee nähdäkseen mitä on tekeillä. Meg kirkaisee nähdessään limamassan sulattavan Paulia. Meg yrittää auttaa vetämällä Paulia kädestä mutta käsi irtoaa ja Meg törmää seinään. Kun Meg on tajuton, limamassa pakenee sairaalasta. Meg palatessa tajuihinsa seriffi on jo paikalla. Seriffi ei kuitenkaan usko kun Meg puhuu valtavasta massasta syömässä ihmisiä vaan syyttää kuolemista Brian Flaggia. Sillä välin limamassa hyökkäilee ihmisten kimppuun ympäri kaupunkia.


title: Valuva kuolema (vuoden 1988 elokuva)

text: Video-opas vuodelta 1994 luonnehtii elokuvaa camp-tyyliä tavoittelevaksi uusintaversioksi vuoden 1958 scifi-helmestä ja antaa sille yhden tähden viidestä.


title: Lihakarja

text: Lihakarja on nautakarjaa, jota kasvatetaan lihantuotantoa varten. Parhaiten lihakarjaksi soveltuvat lihakarjarotuiset naudat, jotka on jalostettu lihantuotannon tarpeisiin.


title: Lihakarja

text: Lihakarjan tuotantovaihtoehtoja on käytännössä kolme: 1) kasvattaa lihakarjaa lypsykarjan ohessa, jolloin lihakarja saadaan omasta lypsykarjasta, pääosin sonnivasikoista, 2) muodostamalla lihakarja ostetuista vasikoista, 3) harjoittamalla itseuudistuvaa lihakarjataloutta, jossa lehmiä pidetään ainoastaan vasikoiden tuottamista varten. Lypsykarjan määrän voimakkaasti vähentyessä on tuotantovaihtoehdoksi käytännössä jäänyt itseuudistuva lihakarjatalous.


title: Lihakarja

text: Lihakarjarotuja ovat muun muassa charolais, limousin, hereford, aberdeen-angus ja ylämaankarja, jonka suosio Suomessa on viime aikoina kasvanut ja joka soveltuu erityisen hyvin lihakarjan kasvatukseen. Ayrshireä ja friisiläisiä lypsykarjarotuja voidaan risteyttää suunnitelmallisesti lihakarjarotujen kanssa.


title: Kristen Viikmäe

text: Kristen Viikmäe (s. 10. helmikuuta 1979 Tallinna, Viron SNT, Neuvostoliitto) on virolainen jalkapalloilija, pelipaikaltaan hyökkääjä.


title: Kristen Viikmäe

text: Viikmäe aloitti uransa tallinnalaisessa FC Florassa ja on pelannut myös Tallinna Jalgpallikoolissa, JK Tallinna Sadamassa, Vålerengassa, Enköpingissä, Fredrisktadissa ja Geflessä. Kausina 2008–2009 hän pelasi Jönköpings Södra IF:ssä ja kauden 2010 Panegialios FC:ssä. Kaudesta 2011 lähtien Viikmäe edusti virolaista JK Nõmme Kaljua.


title: Kristen Viikmäe

text: Viron maajoukkueessa Viikmäe on pelannut 115 ottelua ja tehnyt 15 maalia.


title: Henrik VI (Saksa)

text: Henrik VI (1165–1197) oli Saksan kuningas 1190–1197 ja Pyhän saksalais-roomalaisen keisarikunnan keisari 1191–1197. Hän oli Fredrik I Barbarossan poika ja Fredrik II:n isä. Henrik hankki merkittävän varallisuuden lunnaina saatuaan Englannin kuninkaan Rikhard Leijonamielen vangikseen. Lunnasrahoilla hän perusti voimakkaan armeijan, jolla valloitti Italian eteläosat. Hän yritti tehdä Pyhän saksalais-roomalaisen keisarikunnan keisariudesta perinnöllisen, mutta ei onnistunut, ja niinpä hänen seuraajakseen kruunattiin Otto IV.


title: Saku Puhakainen

text: Saku Puhakainen (s. 14. tammikuuta 1975 Lappeenranta) on entinen suomalainen jalkapalloilija. Hän oli pelipaikaltaan hyökkääjä. Puhakainen edusti Suomen korkeimmalla sarjatasolla Veikkausliigassa Kuusysiä, Turun Palloseuraa ja Myllykosken Palloa kausina 1995–2009.


title: Saku Puhakainen

text: Myös Puhakaisen veljet Harri ja Jyri ovat pelanneet jalkapalloa Suomen korkeimmalla sarjatasolla.


title: Saku Puhakainen

text: Puhakainen on Lauritsalan Työväen Palloilijoiden kasvatti, minkä lisäksi hän pelasi uransa alkuvuosina 2. divisioonan FC Lappeenrannassa ja 1. divisioonan Kultsussa.


title: Saku Puhakainen

text: Puhakaisen Veikkausliiga-ura alkoi kaudella 1995 Kuusysissä. Hän debytoi liigassa 30. huhtikuuta 1995 ottelussa Tampereen Pallo-Veikkoja vastaan ja teki ensimmäisen maalinsa 11. toukokuuta 1995 ottelussa Mikkelin Palloilijoita vastaan. Kuusysin pudottua Ykköseen Puhakainen siirtyi Turun Palloseuraan, jota hän edusti neljän kauden ajan. Hän saavutti TPS:ssä SM-pronssia kaudella 1996. Vuoden 1997 lopulla Veikkausliiga-kauden päätyttyä hän pelasi kuukauden mittaisella lainasopimuksella Tanskan superliigassa Aarhus Fremadin joukkueessa. Kaudeksi 2000 Puhakainen siirtyi Myllykosken Palloon. Sekä TPS:ään että MyPaan hänet hankki Suomen nuorten maajoukkueista tuttu valmentaja Juha Malinen.


title: Saku Puhakainen

text: Puhakainen oli kaudella 2003 Veikkausliigan paras maalintekijä 14 maalillaan. Hän voitti MyPan riveissä Suomen cupin kaudella 2004 ja Suomen mestaruuden kaudella 2005. Lisäksi hän saavutti MyPassa SM-hopeaa kaudella 2002 ja SM-pronssia kausilla 2000 ja 2001. Hän pelasi liigaurallaan 382 ottelua ja teki 114 maalia, ja on Veikkausliigan ottelutilastossa sijalla kolme ja maalitilastossa sijalla kaksi. Hän on myös MyPan paras maalintekijä Veikkausliigassa. Kausi 2009 oli Puhakaisen viimeinen liigatasolla.


title: Saku Puhakainen

text: Päätettyään liigauransa Puhakainen palasi kotiseudulleen Lappeenrantaan, jossa hän on kaudella 2010 edustanut Kolmosen Kultsu FC:tä ja Kakkosen PEPOa.


title: Saku Puhakainen

text: Puhakainen pelasi 21 poikien ja 12 nuorten maaottelua. Suomen A-maajoukkueessa hän pelasi kolme ottelua ja teki kaksi maalia vuonna 1997 valmentaja Richard Møller Nielsenin alaisuudessa.


title: Adriano (jalkapalloilija, 1978)

text: Adriano Afonso Thiel Munoz eli Adriano (s. 23. heinäkuuta 1978 Itapiranga, Brasilia) on brasilialainen jalkapalloilija. Hän on pelipaikaltaan keskushyökkääjä.


title: Adriano (jalkapalloilija, 1978)

text: Adriano aloitti jalkapallon Cruzeirossa. Suomessa hän on pelannut useassa joukkueessa; kolme niistä on ollut Veikkausliiga-seuroja. Hän voitti Atlantiksessa seuran kanssa Suomen Cupin kaudella 2001. Allianssissa hän voitti kaudella 2004 SM-hopeaa ja teki 11 maalia. Kaudeksi 2005 hän siirtyi Myllykosken Palloon, jossa hän teki jälleen 11 maalia ja voitti Suomen-mestaruuden. Kesken kauden 2006 hän siirtyi MyPasta Norjaan Sandefjordin joukkueeseen. Vuonna 2006 hän ehti tehdä MyPan riveissä kaksi maalia. Kaikkiaan hän pelasi Veikkausliigassa 133 ottelua, joissa teki 42 maalia.


title: Adriano (jalkapalloilija, 1978)

text: Sandefjordissa Adriano pelasi kaksi kautta. Tammikuussa 2008 hän allekirjoitti kolmen vuoden sopimuksen Tromsøn kanssa . Heinäkuussa 2009 Adriano siirtyi Ruotsin Allsvenskaniin ja Örebrohon.


title: Adriano (jalkapalloilija, 1978)

text: Brasiliassa vietetyn kauden 2010–2011 jälkeen Adriano palasi Suomeen Ykkösen PS Kemin riveihin kesäkuussa 2011 pelaten sen jälkeen 15 ottelua ja tehden kolme maalia. Elokuussa 2011 Adriano siirtyi edelleen pelaajavaihdon myötä Ykkösen oululaiseen OPS:ään. Vuoden kuluttua eli elokuussa 2012 Adriano siirtyi edelleen OPS:stä farmiseurana Kakkosessa pelaavaan torniolaiseen TP-47:ään, jossa hän pelasi kyseisen syksyn.


title: Adriano (jalkapalloilija, 1978)

text: Yhden välivuoden jälkeen eli keväällä 2014 Adriano palasi Suomeen, seuranaan Kakkosessa pelannut helsinkiläinen Atlantis FC.


title: Tethysmeri

text: Tethysmeri oli muinainen Lauraasian ja Gondwanamantereen erottanut meri. Sen läntisin osa vastasi nykyistä Karibianmerta, ja keskiosasta on sen suuresti kavennuttua muodostunut nykyinen Välimeri. Nämä ovat kuitenkin jääneet kauas toisistaan Amerikan mannerlaatan vähitellen siirtyessä kauas länteen. Tethysmeren itäosa sulkeutui Intian ja Arabian liukuessa kiinni Aasiaan. Nykyään Tethysmeren pohjakerrostumia voi löytää jopa Himalajalta, minne ne nosti mannerlaattojen liikehdintä.


title: Tethysmeri

text: Tethysmeri alkoi muotoutua noin 250 miljoonaa vuotta sitten myöhäisellä permikaudella, kun Pangean jättiläismanner alkoi hajota Gondwanaksi ja Lauraasiaksi. Tethysmerestä tuli yhtenäinen idästä länteen ulottuva putki viimeistään 170 miljoonaa vuotta sitten. Putki leveni valtavaksi viimeistään 140 miljoonaa vuotta sitten. Liitukaudella varsinkin 135–100 miljoonaa vuotta sitten Tethysmeren kautta kiertävä lämmin merivirta lämmitti Maata. Liitukauden alussa Tethysmeri oli lähellä päiväntasaajaa.


title: Tethysmeri

text: Tethysmeri hajosi kenotsooisen maailmankauden puolivälissä, kun Arabia ja Intia liukuivat Aasiaan kiinni. Lopullisesti Tethysmeri sulkeutui mioseenin epookin keskivaiheilla noin 14-13 miljoonaa vuotta sitten. Tällöin Afrikan laatta törmäsi Euraasian laattaan. Tämä siirsi päiväntasaajan seuduilla kiertävän merivirran etelään, mikä viilensi maapallon ilmastoa huomattavasti. Keskilämpötila aleni ehkä noin 3 astetta.


title: Tomi Petrescu

text: Tomi Christian Petrescu (s. 24. heinäkuuta 1986 Jyväskylä) on suomalainen jalkapalloilija, joka edustaa kaudella 2018 Ykkösessä pelaavaa JJK Jyväskylää. Hän on pelipaikaltaan laitahyökkääjä.


title: Tomi Petrescu

text: Petrescun isä on alkujaan romanialainen, sittemmin Jyväskylään muuttanut muusikko ja jalkapallovalmentaja Nellu Petrescu. Hänen veljensä Stefan Petrescu on myös jalkapalloilija.


title: Tomi Petrescu

text: Petrescun kasvattajaseura on JJK Jyväskylä, josta hän siirtyi englantilaisen Leicester Cityn organisaatioon vuonna 2002. Leicesterissä hän pelasi nuorisojoukkueiden lisäksi reservijoukkueessa sekä pääsi kerran vaihdosta kentälle edustusjoukkueen paidassa Wolverhampton Wanderersia vastaan 4. toukokuuta 2003. Ura Leicesterissä ei kuitenkaan tästä eteenpäin auennut ja vuoden 2004 loppupuolella Petrescu ja seura purkivat sopimuksensa.


title: Tomi Petrescu

text: Kaudeksi 2005 Petrescu siirtyi Veikkausliigan FC Interiin, jossa hän vakiinnutti nopeasti pelipaikkansa keskikentällä ja teki kauden aikana seitsemän Veikkausliiga-maalia. Kaudella 2006 Petrescu teki kolme maalia 20 ottelussa. Joulukuussa 2006 Petrescu solmi kaksivuotisen sopimuksen Tampere Unitedin kanssa. Hän halusi omien sanojensa mukaan Tampereelle valmentaja Ari Hjelmin takia.


title: Tomi Petrescu

text: Kausi 2007 oli Petresculle todellinen läpimurto Veikkausliigan eliittiin. Petrescu oli yksi Unitedin avainpelaajista joukkueen voittaessa Veikkausliigan toisen kerran peräkkäin. Euro-otteluissa hän teki maalin S.S. Murataa, Levski Sofiaa ja Bordeaux’ta vastaan. Vuoden päätteeksi Petrescu valittiin Pirkanmaan vuoden jalkapalloilijaksi.


title: Tomi Petrescu

text: Kauden 2007 jälkeen hänestä oli kiinnostunut sekä hollantilainen Ajax, että norjalainen Rosenborg, joiden leireillä Petrescun oli määrä käydä. Polvivamma kuitenkin esti Petresculta leireillä käynnin ja hän jatkoi kauden 2008 TamU:ssa.


title: Tomi Petrescu

text: Kauden 2008 päätteeksi Petrescu liittyi norjalaisen FC Lyn Oslon testattavaksi. Tammikuussa 2009 Italian toiseksi ylimmällä sarjatasolla pelannut Ascoli vuokrasi Petrescun kevääksi. Ascolissa Petrescu pääsi ensimmäistä kertaa tositoimiin 7. maaliskuuta 2009 seuran kohdattua Grosseto FC:n vieraskentällä. Tammikuussa 2011 Petrescu siirtyi Kreikkalaiseen Panthrakikosiin puolentoista vuoden sopimuksella. Kauden 2013 alkupuolen hän edusti Valkeakosken Hakaa. Petrescu siirtyi Tampereen Ilvekseen joulukuussa 2013 kolmivuotisella sopimuksella.


title: Tomi Petrescu

text: Kesäkuussa 2016 uutisoitiin Petrescun palaavan kasvattiseuraansa JJK:hon. Sopimus kattaa loppukauden 2016 sekä kaksi seuraavaa kautta. Hän oli kuitenkin edustuskelpoinen JJK:ssa vasta siirtoikkunan auettua 10. elokuuta pelatussa ottelussa Hakaa vastaan. Petrescu tuli vaihdosta kentälle ja ratkaisi ottelun tekemällä voittomaalin vapaapotkusta aivan lisäajan viime hetkillä.


title: Tomi Petrescu

text: Suomen maajoukkueissa Petrescu on pelannut 25 poikien maaottelua ja hän oli mukana myös niin sanotussa Vintiöt-maajoukkueessa vuoden 2003 17-vuotiaiden MM-turnauksessa, joka pelattiin Suomessa. Hän kuului Suomen alle 21-vuotiaiden maajoukkueen vakiomiehistöön. 15. toukokuuta 2009 Suomen alle 21-vuotiaiden maajoukkueen päävalmentaja Markku Kanerva valitsi Petrescun 40:n pelaajan ehdokaslistalle, josta valittiin lopullinen alle 21-vuotiaiden joukkue 15. kesäkuuta – 29. kesäkuuta Ruotsissa pelattuun EM-lopputurnaukseen, mutta loukkaantui kuukausi ennen kisoja.


title: Panthalassa

text: Panthalassa (, ""kaikki meri"") oli valtameri, joka ympäröi Pangean mannerta paleotsooisella maailmankaudella ja mesotsooinen maailmankauden alussa. Kreikkalaisperäisen nimensä mukaisesti se oli tuohon aikaan maapallon ainoa valtameri. Panthalassassa kiersi päiväntasaajalta navoille kaksi suurta merivirtaa.


title: Panthalassa

text: Kun Pangea hajosi osiin, jotka siirtyivät kauemmas toisistaan, alkuperäisestä Panthalassasta jäi jäljelle sen keskiosa, nykyinen Tyynimeri. Muut nykyiset valtameret ovat syntyneet Pangeasta erilleen liukuneiden mantereiden väliin.


title: Lauraasia

text: Lauraasia oli muinainen Pohjois-Amerikasta, Grönlannista, Euroopasta ja Aasiasta muodostunut manner, joka syntyi jättimanner Pangean hajotessa noin 200–175 miljoonaa vuotta sitten. Lauraasian eteläpuolella oli Tethysmeren, esivälimeren, erottamana muun muassa Etelä-Amerikasta, Afrikasta ja Etelämantereesta koostunut Gondwana.


title: Lauraasia

text: Lauraasia alkoi hajota Pohjois-Amerikaksi ja Euraasiaksi noin 200 miljoonaa vuotta sitten, mutta Pohjois-Atlantti oli kapea vielä 65 miljoonaa vuotta sitten liitukauden päättyessä. Vasta 30 miljoonaa vuotta sitten alkoi Pohjois-Atlantti merkittävästi leventyä.


title: Gondwana

text: Gondwana (Gondwanamanner, Gondwanamaa) oli eteläisellä pallonpuoliskolla sijainnut jättimanner, joka syntyi mannerliikunnoissa 500 miljoonaa vuotta sitten. Gondwanan syntyyn liittyi vuorijononpoimutuksia muun muassa Afrikassa. Välillä Gondwana oli osa suurempaa Pangeaa. Gondwanan nimi tulee sanskritinkielisestä sanasta "Gondin metsä"; gondit ovat intialainen dravidaheimo. Gondwanassa olivat Afrikka, Etelä-Amerikka, Intia, Australia, Arabia, Madagaskar ja Antarktis. Gondwana oli olemassa jo kambrikaudella.


title: Gondwana

text: Gondwanamantereella oli pitkä jääkausijakso kivihiilikauden lopussa ja permikauden alussa. Noin 250–200 miljoonaa vuotta Gondwanamanner oli osa supermanner Pangeaa. Pangea alkoi hajota noin 200 miljoonaa vuotta sitten aivan triaskauden alussa. Keskijurakaudella noin 170 miljoonaa vuotta sitten Gondwana oli irti Pangeasta kapean salmen erottamana.


title: Gondwana

text: Gondwana alkoi hajota jurakauden keskivaiheilla noin 167 miljoonaa vuotta sitten. Silloin Australia, Antarktis ja muut itäiset osat irtosivat Afrikasta. Vielä myöhäisjurakaudella noin 150 miljoonaa vuotta sitten Gondwana oli melko yhtenäinen. Varhaisliitukaudella noin 130 miljoonaa vuotta sitten Afrikka alkoi irrota näkyvästi Etelä-Amerikasta. Tämä käynnisti Gondwanan lopullisen hajoamisen.


title: Gondwana

text: Laaja avomeri syntyi Etelä-Amerikan ja Afrikan väliin 110 miljoonaa vuotta sitten keskisellä liitukaudella. Itäinen Gondwana alkoi hajota, kun Intia alkoi vaeltaa kohti pohjoista 120 miljoonaa vuotta sitten. Australia alkoi irrota Antarktiksesta jo noin 80 miljoonaa vuotta sitten, mutta eroaminen kiihtyi noin 40 miljoonaa vuotta sitten.


title: Gondwana

text: Gondwana jäätiköityi kivihiilikauden lopulla, jolloin Antarktis ja Etelä-Afrikka ajautuivat mannerliikunnoissa etelänavalle.


title: Gondwana

text: Gondwanamantereen toinen merkittävä jakso oli kivihiilikaudella, jolloin siellä tapahtui jäätiköitymisiä kivihiilikauden lopulta permikauden alkuun asti 320–270 miljoonaa vuotta sitten. Samaan aikaan siellä kasvoi kielisaniaisia ("Glossopteris"), jotka sopeutuivat kylmään ilmastoon. Suurimmillaan mannerjäätikkö oli kolme kertaa Etelämantereen kokoinen. Pieniä vuoristojäätiköitä oli jo ainakin 20 miljoonaa vuotta ennen suurten mannerjäätiköiden syntyä ja vielä noin 250 miljoonaa vuotta sitten.


title: Gondwana

text: Jääkauden aikoina ja muutenkin Gondwanan ilmasto oli vyöhykkeinen. Ilmaston kylmyydestä huolimatta Gondwanaan kasvoi laajalti matalia metsiä.


title: Gondwana

text: Jäätä Gondwanassa oli muun muassa Keski-Afrikassa, Etelä-Intiassa ja eteläisessä Etelä-Amerikassa. Gondwanan ilmasto oli melko lauha, paitsi jääkausijaksoina, jolloin manner ajautui etelänavalle. Gondwanan pohjoisosissa Pohjois-Afrikassa oli matalia meriä.


title: Mikko Vilmunen

text: Mikko Vilmunen (s. 23. elokuuta 1980 Lempäälä) on suomalainen jalkapalloilija. Hän on pelipaikaltaan maalivahti.


title: Mikko Vilmunen

text: Vilmunen on valkeakoskelaisen FC Hakan kasvatti. Hän debytoi Veikkausliigassa kaudella 2002. Hän voitti Hakassa vuonna 2004 Suomen mestaruuden ollen joukkueen ykkösmaalivahti. Vuosina 2002 ja 2005 Vilmunen on voittanut Suomen Cupin.


title: Mikko Vilmunen

text: Kaudeksi 2007 Vilmunen siirtyi irlantilaiseen Drogheda Unitediin, jossa hän voitti Irlannin mestaruuden. Toisella kaudella vähäiseksi jääneen peliajan vuoksi Vilmusen sopimus purettiin syyskuussa 2008 ja hän siirtyi Norjan 1. divisioonan Alta IF:ään.


title: Mikko Vilmunen

text: Kaudeksi 2010 Vilmunen siirtyi Kuopion Palloseuraan, jossa hän voitti SM-hopeaa kaudella 2010. Kaudella 2011 Vilmunen oli lähellä saavuttaa toisen Suomen Cupin voittonsa, mutta KuPS taipui finaalin jatkoajalla HJK:lle. Loukkaantumiset sotkivat Vilmusen kauden 2011. Toivuttuaan hän ei pystynyt enää valtaamaan takaisin ykkösmaalivahdin paikkaa Mika Hilanderilta. Kauden 2011 jälkeen ilmoitettiin, että Vilmunen ei enää jatka KuPSissa. Hän siirtyi Rovaniemen Palloseuraan kaudeksi 2012. Vilmunen johdatti RoPS:n Ykkösestä Veikkausliigaan, mutta hän purki helmikuussa 2013 sopimuksensa RoPS:n kanssa ja siirtyi Kakkosessa pelaavaan PS Kemi Kingsiin.


title: Mikko Vilmunen

text: Miko on pelannut Veikkausliigaa kaikkiaan 10 kautta ja 157 ottelua FC Hakan, KuPS:n ja PS Kemin riveissä.


title: Series 80

text:
Series 80 (lyhennettynä S80, ennen "Crystal") on Nokian 3. ja 4. polven kommunikaattoreiden käyttämä Symbian OS-käyttöjärjestelmä ja sen käyttöliittymä.
Alusta on avoin siten, että sille voi asentaa kolmannen osapuolen tekemiä ohjelmia.


title: Series 80

text: Series 80 alustan matkapuhelimille on yhteistä mm. 640 x 200 pikselin kokoinen näyttö, QWERTY-näppäimistö ja avattava kansi. Tätä ohjelmistoalustaa käyttäviä laitteita ovat Nokia 9210 Communicator, Nokia 9210i Communicator, Nokia 9500 Communicator, Nokia 9300 ja Nokia 9300i.


title: Series 80

text: Nokia 9300i vuonna 2005 on viimeinen Series 80 puhelin. Nokia E90 käyttää Series 60:tä Series 80:n sijaan.


title: Series 80

text: Series 80 laitteet versioineen:


title: Paola Pezzo

text: Paola Pezzo (s. 8. tammikuuta 1969, Bosco Chiesanuova) on italialainen maastopyöräilijä ja olympiavoittaja. Veronalainen Pezzo voitti maastopyöräilyn olympiakultaa Atlantassa 1996 ja Sydneyssä 2000. Maailmanmestaruuden Pezzo on voittanut 1993 ja 1997.


title: Alcee Hastings

text: Alcee Lamar Hastings (s. 5. syyskuuta 1936 Altamore Springs, Florida) on Yhdysvaltain edustajainhuoneen jäsen, joka kuuluu demokraattiseen puolueeseen ja joka on valittu Floridan vaalipiiristä numero 23. Hastings on valmistunut Fisk Universitystä ja hän on suorittanut oikeustieteellisen tutkinnon Florida A&M Universityssä Tallahasseessä.


title: Alcee Hastings

text: Hastings on asianajaja, kansalaisoikeusaktivisti ja tuomari. Presidentti Jimmy Carter nimitti hänet vuonna 1979 liittovaltion tuomariksi Floridaan, missä tehtävässä hän palveli kymmenen vuoden ajan. Hän oli ensimmäinen afroamerikkalainen vastaavassa tehtävässä Floridan osavaltiossa. Yhdysvaltain senaatti erotti hänet 20. lokakuuta 1989 liittyen FBI:n mafiatutkintaan. Hastingsistä tuli Yhdysvaltain historian kuudes liittovaltion tuomari, joka on erotettu virastaan Yhdysvaltain senaatin päätöksellä.


title: Alcee Hastings

text: Hänet valittiin edustajainhuoneeseen ensimmäistä kertaa 1992.


title: Alcee Hastings

text: Hastings on yksi demokraattien neljästä U.S. Helsinki-komission jäsenestä. Hän edustaa Yhdysvaltain kongressia myös Euroopan turvallisuus- ja yhteistyöjärjestön parlamenttivaltuuskunnassa varapuheenjohtajana.


title: Alcee Hastings

text: Hän osallistui 19. maaliskuuta 2006 Valko-Venäjän presidentinvaalin valvomiseen.


title: Alcee Hastings

text: Kansanedustaja Kimmo Kiljunen on kilpaillut Alcee Hastingsin kanssa Euroopan unionin turvallisuus- ja yhteistyöjärjestön parlamenttivaltuuskunnan puheenjohtajuudesta. Kiljunen valittiin varapuheenjohtajaksi kaudeksi 2001–2004 kuudesta ehdokkaasta 123 äänellä. Alcee Hastings sai 134 ääntä ja turkkilainen Ahmet Tan 87 ääntä. Kaikki kolme valittiin varapuheenjohtajiksi. Varapuheenjohtajia on yhdeksän, joista vuosittain valitaan uudelleen kolme.


title: Alcee Hastings

text: Vuonna 2004 käytiin vaali puheenjohtajuudesta, missä ehdokkaina olivat Alcee Hastings, ranskalainen senaattori Michel Voisin, Saksan liittopäivien Gert Weisskirchen ja Kimmo Kiljunen, joka yritti tulla valituksi ilman sosialistiryhmän tukea puheenjohtajaksi. Alcee Hastings valittiin puheenjohtajaksi vuosiksi 2004–2006.


title: Alcee Hastings

text: Alcee Hastings on Euroopan turvallisuus- ja yhteistyöjärjestön parlamentaarisen yleiskokouksen Georgian vaalitarkkailun erityiskoordinaattori, joka antoi Georgian tammikuun 2008 presidentinvaalista myönteisen lausunnon päinvastoin kuin Demokraattisten instituutioiden ja ihmisoikeuksien toimiston vaalitarkkailun johtaja Dieter Boden. Hastings tapasi Suomessa puhemies Sauli Niinistön.


title: À

text: À eli à (a ja gravis) on kirjain, jota käytetään katalaanissa, italiassa, portugalissa, ranskassa, gaelissa ja vietnamissa.


title: À

text: Ilmaus "à" on ranskan prepositiosta lainattu tapa merkitä kappalehintaa tai muuta yksikkökohtaisesti laskettavaa ominaisuutta. Merkintää käytetään etenkin hintakylteissä ja laskuissa: ”kuusi purkkia hunajaa à 2 euroa yht. 12 euroa." Sana voidaan usein korvata merkityksen mukaan joko sanalla ”kappaleelta” tai ”kukin”. Merkintä voi tarkoittaa myös vaihteluväliä. Tällöin se voidaan korvata ajatusviivalla tai muulla ilmauksella, esimerkiksi ”4 à 6” tarkoittaa samaa kuin ”4–6” tai ”4:stä 6:een”.


title: À

text: Kirjaimesta Á kerrotaan artikkelissa akuutti (tarke).


title: Akaasiat

text: Akaasiat eli akasiat ("Acacia") on kasvisuku, johon kuuluu lämpimässä ilmastossa viihtyviä puita ja pensaita. Sen kuvasi Carl von Linné Afrikassa jo vuonna 1773. Sukuun kuuluu noin 1 300 lajia, joista 950 elää luonnonvaraisina Australiassa.


title: Akaasiat

text: Akaasian kukissa on hyvin pienet terälehdet, mutta verholehdet ovat usein näyttävät, ja ne tekevät kukinnoista pallomaisen pajunkissan näköisiä. Mimosan nimellä myydään kukkakaupoissa kulta-akaasian ja hopea-akaasian oksia, joissa on keltaiset palleroiset kukinnot.


title: Akaasiat

text: Afrikan savannilla akaasia on valtapuu, ja akaasian lehdet ovat muun muassa kirahvin pääravintoa.


title: Akaasiat

text: Akaasian puuaines on kovaa ja hyvin kestävää, ja sitä käytetään puusepänteollisuudessa. Monien lajien maitiaisnesteellä on kosmeettista tai lääketieteellistä käyttöä. Muun muassa arabikumi tehdään akaasian ("Acacia arabica") maitiaisnesteestä.


title: Ed Bickert

text: Ed Bickert CM, (s. 1932) on kanadalainen jazz-kitaristi. Hän syntyi viisilapisen perheen nuorimpana Manitobassa; perhe muutti pian Vernoniin Brittiläiseen Kolumbiaan. Perhe työskenteli omalla hedelmätarhallaan, mutta äiti oli myös pianisti ja isä viulisti. Ed oppi soittamaan kitaran perussoinnut veljensä opettamana. 1940-luvulla hän alkoi soittaa lavatansseissa vanhempiensa kanssa. Hän alkoi soittaa jazz-ryhmissä Torontossa opiskeluvuosiensa aikana ja jälkeen.


title: Ed Bickert

text: 1960-luvulla Bickert oli studiomuusikkona, ja soitti mm. Moe Koffmanin ja Phil Nimmonsin levyillä. Hänestä tuli Rob McConnell's Boss Brassin jäsen.


title: Ed Bickert

text: Bickert tunnetaan Fender Telecasterin ominaisuuksien erinomaisena hyödyntäjänä.


title: Ed Bickert

text: Rosemarie Clooney levytti Bickertin kanssa 1980- ja 1990-luvuilla. Hän teki levyjä myös oman yhtyeensä kera.


title: Sanoittaja

text: Sanoittajalla tarkoitetaan yleensä musiikkikappaleen sanoituksen kirjoittajaa. Oopperassa sanoittajasta käytetään nimitystä libretisti.


title: Sanoittaja

text: Sanoitus on lyriikkaa, joka on tarkoitettu pääsääntöisesti kuultavaksi ja solistin laulettavaksi. Sanoituksesta käytetään tämän vuoksi myös nimitystä laululyriikka. Sanoittaja kirjoittaa sanat tyypillisesti joko valmiiseen laulun sävelmään, melodiaa mukaillen tai päinvastoin, jolloin säveltäjä säveltää valmiiksi kirjoitetun tekstin. Usein sanoitus syntyy myös sävellyksen kanssa yhtä aikaa ja monet lauluntekijät ovatkin sekä sanoittajia, että säveltäjiä.


title: Sanoittaja

text: Edu Kettusen mukaan laulun sanoituksen ei tarvitse toimia pelkkänä tekstinä, vaan ainoastaan laulettuna . Heikki Salon kirjoittaman laululyriikan käsikirjan "Kahlekuningaslaji" mukaan sanoitus ei ole suoraan rinnastettavissa normaaliin runouteen, vaan se on oma kirjoittamisen lajinsa.


title: Sanoittaja

text: Suomenkielisiä sanoitusoppaita on kirjoitettu verrattain vähän. Internetistä on kuitenkin löydettävissä ainakin Pertti Oskalan ja Samuli Koivulahden artikkeleita. Varsinaisia sanoituskursseja on pitänyt Heikki Salo Sateen ääni Oy:nsä kanssa ja lisäksi yksityisesti muun muassa Juice Leskinen, Vexi Salmi, Kauko Röyhkä, Jukka Virtanen ja Pauli Hanhiniemi, Samuli Koivulahti ja Sami Anttila.


title: Sanoittaja

text: Oopperassa sanoittajasta käytetään nimitystä libretisti. Libretisti kirjoittaa kaiken oopperaan sisältyvän tekstin, myös puhutun, joten libretisti on osaltaan myös käsikirjoittaja. Oopperan tekstiä kutsutaan libretoksi. Nykyaikaisessa suomenkielisessä pop-musiikissa sanoitus on monien musiikkialan ammattilaisten mielestä biisin tärkein osa.


title: Sanoittaja

text: Säveltäjien ja sanoittajien oikeuksia ja Suomessa valvova ja käyttökorvauksia keräävä tekijänoikeusjärjestö on Teosto, jonka asiakkaita ovat myös Musiikkikustantamot. Lisäksi merkittävänä pidettävän määrän julkaisseilla sanoittajilla (kuten myös säveltäjillä) on mahdollisuus liittyä Säveltäjät ja Sanoittajat Elvis ry:hyn, joka antaa ristiriitatilanteissa myös lakiapua ja toimii lauluntekijöiden ammattiyhdistyksen kaltaisena elimenä. Lisäksi yhtenä sanoittajien verkostoitumiselimenä on toiminut vuodesta 2014 alkaen Suomen sanoittajayhdistys, joka järjestää mm. säveltäjien ja sanoittajien match making -tilaisuuksia ja co writing työpajoja.


title: Vanttila

text: Vanttila voi tarkoittaa ainakin seuraavia:


title: Jättiläismanner

text: Jättiläismanner on valtava manner, jossa ovat kaikki tai lähes kaikki merenpinnan yläpuoliset alueet. Maan historiassa esiintyy jättiläismantereita noin 300–500 miljoonan vuoden välein. Tunnetuin jättiläismanner oli Pangea noin 300–180 miljoonaa vuotta sitten. Muita ovat olleet muun muassa Rodinia 1,1–0,75 miljardia vuotta sitten ja Columbia 1,8–1,5 miljardia vuotta sitten.


title: Jättiläismanner

text: Tulevaisuudessa mantereet kokoontuvat yhteen uudeksi jättimantereeksi, Pangaea Ultimaksi. Jättiläismanner edistää kylmää, kuivaa ilmastoa, koska se muuttaa merivirtojen kulkua ja pitää merenpintaa alhaalla, niin että auringon säteilyä imevää merta on vähemmän.


title: Rodinia

text: Rodinia oli jättiläismanner myöhäisellä prekambrikaudella noin 1 100–750 miljoonaa vuotta sitten. Monisoluisten arvioidaan kehittyneen tänä aikana, mutta olleen vielä alkeellisia. Rodinia alkoi muotoutua 1,3 miljardia vuotta sitten. Rodinian hajoamisen aikoihin Maa koki kryogeenikauden jäätiköitymisiä.


title: Marlee Matlin

text: Marlee Beth Matlin (s. 24. elokuuta 1965 Morton Grove, Illinois, Yhdysvallat ) on lähes kuuro amerikkalainen näyttelijä. Matlin syntyi Morton Grovessa Illinoisissa juutalaisperheeseen ja kuuroutui lähes kokonaan 18 kuukauden ikäisenä.


title: Marlee Matlin

text: Hän esiintyi ensimmäisen kerran 7-vuotiaana Dorothyna lastennäytelmässä the Wizard of Oz ja jatkoi samassa lasten teatteriryhmässä koko lapsuutensa ajan. Hänet palkittiin 21-vuotiaana ensimmäisestä elokuvaroolistaan elokuvassa "Sanaton rakkaus" (1986) parhaan naispääosan Oscarilla. Matlin on edelleen kaikkien aikojen nuorin parhaan naispääosan Oscarilla palkittu näyttelijä.


title: Marlee Matlin

text: Matlin toimii aktiivisesti myös useissa hyväntekeväisyysjärjestöissä, kuten Punaisessa Ristissä. Vuonna 2002 hän julkaisi ensimmäisen romaaninsa, "Deaf Child Crossing", joka perustuu löyhästi hänen lapsuuteensa. Matlin on sittemmin kirjoittanut useita lastenkirjoja. Matlin julkaisi 14. huhtikuuta 2009 omaelämäkerran "I’ll Scream Later". Nuorena hän kärsi hyväksikäytöstä ja käytti huumeita. Hänellä on urastaan tähti Hollywood Walk of Famella.


title: Marlee Matlin

text: Debyyttielokuvaa "Sanaton rakkaus", josta Matlin palkittiin parhaan naispääosan Oscarilla, seurasi mollivoittoinen jakso. Matlin pääsi kuitenkin työskentelemään erinomaisten näyttelijöiden kanssa. "Tuhoiskussa" pääroolin näytteli Ed Harris, "The Linguini Incidentin" veti kaksikko Rosanna Arquette ja David Bowie.


title: Marlee Matlin

text: Vuosina 1991–93 Matlin nousi takaisin parrasvaloihin saatuaan naispääroolin Mark Harmonin rinnalle sarjaan "Reasonable Doubts". Hän oli ehdolla roolistaan 1992 ja 1993 parhaan tv-draamasarjanäyttelijättären Golden Globen voittajaksi. Vuonna 1991 Matlin näytteli myös Jean Renon rinnalla elokuvassa "L'Homme au masque d'or".


title: Marlee Matlin

text: Matlin sai Emmy-ehdokkuuden roolistaan sarjassa "Rooman sheriffi" vuonna 1992. 1999–2006 hänellä oli pitkä vierailevan näyttelijän rooli sarjassa "West Wing". Matlinilla on takana lukuisia yksittäisiä esiintymisiä eturivin sarjoissa, kuten "Seinfeld", "Teho-osasto", "Amyn lailla", "Täydelliset naiset" ja "Kovan onnen kundi". "Oikeus ja kohtuus" ja "" -sarjojen rooleista hän oli ehdokkaana parhaan vierailevan näyttelijän Emmyn voittajaksi.


title: Marlee Matlin

text: Vuonna 2008 hän vieraili "Muodon vuoksi" -sarjassa ja osallistui Yhdysvaltain "Tanssii tähtien kanssa" -sarjan kuudennelle tuotantokaudelle. Matlin näytteli "L-koodi"-sarjassa kuuroa taiteilijaa Jodi Lerneriä, joka on kuulunut sarjan päärooleihin kausilla 4-6.


title: Face/Off – kahdet kasvot

text: Face/Off – kahdet kasvot () on vuonna 1997 ensi-iltansa saanut yhdysvaltalainen toimintaelokuva, jonka on ohjannut John Woo. Elokuvan pääosissa esiintyvät Nicolas Cage ja John Travolta.


title: Face/Off – kahdet kasvot

text: Elokuva kertoo FBI-agentti Sean Archerista, jonka poika kuolee harhalaukaukseen. Hän jäljittää poikansa tappajan Castor Troyn, mutta tämä joutuu onnettomuudessa koomaan. Archer saa tietää Troyn asettamasta pommista, ja saadakseen sen sijainnin selville tämän rikostoverilta hänen täytyy vaihtaa leikkauksessa kasvoja tämän kanssa ja mennä vankilaan hänenä esiintyen.


title: Face/Off – kahdet kasvot

text: Archerin ollessa vankilassa Troy herää koomasta ja varastaa itselleen Archerin kasvot ja henkilöllisyyden – tappaen sen jälkeen kaikki, jotka tiesivät Archerin olevan oikeasti vankilassa. Archerina esiintyen Troy paljastaa FBI:lle ”selvittämänsä” pommin sijainnin, saaden mainetta ja kunniaa. Hän myös vikittelee Archerin vaimoa ja tytärtä.


title: Face/Off – kahdet kasvot

text: Saadakseen elämänsä takaisin Archerin täytyy paeta vankilasta ja saada häneksi luultu Troy kiinni.


title: Nokia 6610

text: Nokia 6610 on Nokian pieni GSM-matkapuhelin.


title: Leatherface

text: Leatherface (s. 1939 Texas) on kuvitteellinen, "Texasin moottorisahamurhat" -elokuvissa esiintyvä kannibaali ja sarjamurhaaja, joka käyttää murha-aseenaan suurimmaksi osaksi moottorisahaa. Leatherface ei koskaan esiinny ilman ihmisen nahasta tehtyä naamiota, sillä hän sairastaa kasvot tuhoavaa tautia, joka on tehnyt hänestä psyykkisesti sairaan ja syrjäytyneen henkilön.


title: Leatherface

text: Leatherface eroaa muista kauhuelokuvien murhaajista siinä, ettei hän ole niin sanotusti sadistinen tai paha; hän on vain yksinkertainen henkilö, joka tekee sitä mitä hänen veljensä käskevät. Hänen tappamistaan ihmisistä tehdään myöhemmin ruokaa, jonka tekee hänen vanhin veljensä.


title: Leatherface

text: Elokuvassa "Texasin moottorisahamurhat 2" Leatherface ilmeisesti rakastuu elokuvan päähenkilö Vantia ”Stretch” Brockiin, mutta Stretch ei pidä Leatherfacen tavoista kuten ihmisnaamion kokeilusta hänen naamaansa.


title: Leatherface

text: Elokuvassa "Texasin moottorisahamurhat 3" Leatherface löytää eräältä uhriltaan kasettisoittimen, mutta hänen veljensä tuhoaa sen, koska hän väittää Leatherfacea ”pieneksi lapseksi, jolla on vielä opittavaa”. Leatherface ei tästä pidä, vaan pakottaa veljeään väkivaltaisesti ottamaan palavan soittimen pois uunista, johon hän sen heitti.


title: Leatherface

text: Leatherfacen tunnettu esikuva on sarjamurhaaja Ed Gein, jonka teoista hahmolle keksittiin muun muassa nahkanaamio.


title: Leatherface

text: Leatherface vaatteet vaihtelevat. Jossain leffoissa hänellä on pikkutakki ja valkoinen kauluspaita. Hänellä on myös joskus teurastajan vaatetus, sillä hän työskenteli teurastamossa. Leahterfacella on kasvot tuhoava tauti, joten hän ei näytä kasvojaan. Sen sijaan hänellä on ihmisnahasta tehty naamio. Leatherface ei ole ruumiinrakenteeltaan lihaksikas eikä mitenkään pitkä, kuten toinen tunnettu sarjamurhaaja Jason Voorhees. Hän on normaalin kokoinen ja hänet voi voittaa esimerkiksi hakkaamalla rautatangolla tai ampumalla. Leatherface käyttää murha-aseenaan moottorisahaa tai joskus lihaveistä.


title: Leatherface

text: Lempinimi: Bubba


title: Leatherface

text: Leatherface on eräs perheen veljeksistä. Hän on syrjäytynyt henkilö, joka sairastaa kasvot tuhoavaa tautia, jonka takia hän pitää ihmisnaamiota. Leatherface on kannibalistinen sarjamurhaaja. Hän on adoptiolapsi, joka löydettiin hylättynä, jota hänen veljensä määräilevät. Hän tappaa ihmiset moottorisahalla ja lekalla, josta hänen vanhempi veljensä tekee ruokaa.


title: Leatherface

text: Lempinimi: Old Man & Cook (vanha mies & kokki)


title: Leatherface

text: Drayton Sawyer on perheen vanhin veli. Hän nylkee Leatherfacen uhrit ja tekee niistä ruokaa, jota koko perhe syö. Draytonin lempinimi "Old Man" tulee siitä, että hän on vanhin veli. Lempinimi "Cook" taas tulee siitä, että hän tekee perheelleen ruokaa.


title: Leatherface

text: Lempinimi: Nubbin


title: Leatherface

text: Edward on perheen kolmas veli. Hän pitää toisen veljensä kanssa huolta isoäidistä ja isoisästä.


title: Leatherface

text: Lempinimi: Chop Top


title: Leatherface

text: William on perheen neljäs veli. Kuten Edward, hän pitää huolen isovanhemmista


title: Leatherface

text: Lempinimet: Ei ole


title: Leatherface

text: Perheessä on veljesten lisäksi isovanhemmat: isoäiti ja isoisä. Heidän nimiään ei ole paljastettu eikä heillä ole lempinimiä. Heistä huolehtivat William ja Edward. Isoisän jalat on uusintaversiossa amputoitu, joten hän liikkuu pyörätuolilla.


title: Leatherface

text: Leatherfacen oikea nimi on ensimmäisissä elokuvissa tuntematon, mutta "Texasin moottorisahamurhaajan" fanit ovat nimittäneet häntä Robert Sawyeriksi. Hänen isoveljensä ”Chop Top” kutsuu häntä ”Bubbaksi” elokuvasarjan toisessa osassa. Vuonna 2003 ensi-iltansa saaneessa uudelleenfilmatisoinnissa Leatherfacen oikeaksi nimeksi esitetään Thomas Brown Hewitt, mutta elokuvassa "Texas Chainsaw 3D" hänen oikea nimensä on Jedidiah Sawyer.


title: Nokia 6610i

text: Nokia 6610i on Nokian valmistama GSM-puhelin, joka julkaistiin huhtikuussa 2004. Puhelimessa on WAP-selain, joka mahdollistaa internetin käyttämisen.


title: Pannotia

text: Pannotia oli vendikauden jättiläismanner juuri ennen kambrikauden alkua 600–540 miljoonaa vuotta sitten. Pannotia oli jättiläismantereeksi lyhytikäinen.


title: Pannotia

text: Pannotia syntyi edellisen jättiläismanner Rodinian hajotessa myöhäisellä prekambrikaudella noin 750 miljoonaa vuotta sitten syntyneiden mantereiden Protolauraasian (Euraasia-Amerikka-Kongo) ja Protogondwanan (Gondwana-Kongo-Atlantica) törmäyksessä. Monisoluisten arvioidaan kehittyneen tänä aikana, mutta olleen vielä alkeellisia. Rodinian hajoamisen aikoihin Maa koki kryogeenikauden jäätiköitymisiä. Noin 540 miljoonaa vuotta sitten Pannotia hajosi Lauraasiaan (lähinnä Pohjois-Amerikka), Balticaan, Siperiaan ja Gondwanaan.


title: Dublin City University

text: Dublin City University (DCU) on yliopisto Irlannissa Glasnevinissa Dublinin pohjoispuolella. Nuori, vuonna 1980 ensimmäisen kampuksensa avannut yliopisto on laajentunut voimakkaasti 2010-luvulla. Yliopistossa on yli 12 000 opiskelijaa.


title: Dublin City University

text: Yliopisto perustettiin nimellä "National Institute for Higher Education" Dublinissa vuonna 1975, ja ensimmäiset opiskelijat aloittivat vuonna 1980. Se sai yliopiston aseman vuonna 1989.


title: Dublin City University

text: Times Higher Education (THE) -yliopistoranking luokitteli yliopiston tason vuoden 2017 listallaan sijaluvulle 401—500. Maailman viidensadan huippuyliopiston Shanghai-yliopistovertailuun (2016) Dublin City University ei kuitenkaan mahtunut.


title: Vanttila (Punkalaidun)

text: Vanttila on pirkanmaalaisen Punkalaitumen kunnan läntisin kylä Huittisten rajalla. Kylä sijaitsee Punkalaitumenjoen ja "Taikayöntieksi" nimetyn Huittinen-Urjala maantien (seututie 230) varrella. Vanttila on maatalousvaltainen kylä. Vähäistä teollisuutta edustaa Vanttilan Muovi Oy.


title: Vanttila (Punkalaidun)

text: Vanttila on tarun mukaan saanut nimensä "Fant"-nimisestä sotilaasta, joka on vartioinut alueella ollutta kohtaa, missä Punkalaitumenjoki muinoin laski mereen. Kylän nimi Fanttila on sittemmin muuttunut Vanttilaksi. Alueelta on löydetty kivikautinen asuinpaikka sekä monia kivikauden esinelöytöjä.


title: Vanttila (Punkalaidun)

text: Vanttilan kyläyhdistys perustettiin vuonna 2001. Vuonna 2002, jolloin Punkalaidun kuului vielä Satakuntaan, Vanttila valittiin Satakunnan vuoden kyläksi.


title: Fazer Pianotehdas

text: Fazerin pianotehdas oli Musiikki-Fazerin konserniin kuulunut yritys. Se toimi Halkiassa Pornaisten kunnassa vuosina 1963–1989. Tehdas työllisti satakunta henkilöä ja tuotti noin 8 000 pianoa vuodessa. Vuonna 1989 Fazer-musiikki myi pianotehtaan vuonna 1901 perustetulle pianotehdas Hellas-Piano Oy:lle.


title: Fazer Pianotehdas

text: Fazer-pianoissa käytettiin 1970-luvun alussa saksalaisen Louis Rennerin koneistoja, sitten Schwanderin ja BPA:n sekä 1980-luvun puolestavälistä Herrburgerin koneistoja. Pianojen kaikupohjissa käytettiin Halkinit-nimellä tunnettua materiaalia, jonka sanotaan kestävän ongelmitta ilmankosteuden muutoksia.


title: Juice Newton

text: Juice Newton (oik. Judith Kaye Cohen, s. 18. helmikuuta 1952, Lakehurst, New Jersey) on yhdysvaltalainen laulaja. Virginia Beachissä Virginiassa varttuneen Newtonin esittämistä kappaleista tunnetuimpia ovat "Angel of the morning", "Queen of hearts", "Love's been a little bit hard on me", "Break it to me gently" ja "Heart of the night".


title: Focke-Wulf Ta 183

text: Focke-Wulf Ta-183 "Huckebein" oli saksalainen toisen maailmansodan aikainen suihkuhävittäjä, joka oli tarkoitettu Messerschmitt Me 262:n seuraajaksi.


title: Focke-Wulf Ta 183

text: Koneen suunnittelu alkoi jo vuonna 1942, mutta vasta 28. helmikuuta 1945 Luftwaffen johto valitsi Ta 183:n kehitettäväksi tuotantomalliksi. Konetta rakennettiin 16 prototyyppiä ja ensilennon piti tapahtua toukokuussa 1945, mutta brittijoukot valtasivat Focke-Wulfin tehtaat 8. huhtikuuta 1945.


title: Liedon Vanhalinna

text: Liedon Vanhalinna on yksi Suomen merkittävimmistä esihistoriallisista ja varhaishistoriallisista muinaislinnoista. Vanhalinnan jyrkkärinteinen kalliomäki kohoaa 55 metriä merenpintaa korkeammalle. Se sijaitsee Liedon kunnassa kahden historiallisen valtareitin, Aurajoen ja Hämeen Härkätien, välissä.


title: Liedon Vanhalinna

text: Vanhalinna on ollut käytössä jo kivikaudelta lähtien, jolloin se oli laajojen vesialueiden ympäröimä kallioinen saari. Linnoituskäytössä se oli rautakaudelta lähtien. Vanhalinnan myöhäisin käyttövaihe on ajoitettu 1360-luvulle. Vanhalinnan merkitys oli todennäköisesti vähentynyt kuitenkin jo aiemmin Turun linnan valmistuttua Aurajoen suulle 1280-luvulla alussa.


title: Liedon Vanhalinna

text:
Vanhalinnan kalliomäellä tehdyissä kaivauksissa on voitu erottaa kolme aktiivista kautta sen historiassa. Ensimmäinen aktiivikausi oli nuoremmalla pronssikaudella (1100–500 eaa.) ja toinen merovingiajalla (500–700 jaa.). Vanhalinnan kolmas aktiiviaika vuosien 1000–1370 välillä voidaan jakaa kahteen vaiheeseen. Ensimmäiselle vaiheelle vuosien 1000-1150 välillä olivat ominaista saksalaiset rahat sekä esihistoriallisen ajan esineistö kun taas jälkimmäiselle vaiheelle noin vuosien 1200-1370 välille ovat tyypillisiä skandinaaviset brakteaatit ja sydänkeskiaikainen esineistö. Linnavuori on kuulunut alkujaan paikalliselle väestölle, mutta se päätyi viimeisenä käyttöjaksonaan lopulta ruotsalaisten tukikohdaksi. Ruotsalaisten haltuun linna on joutunut mahdollisesti 1170-luvulla tai samoihin aikoihin kun Suomen ensimmäinen kirkollinen keskus vakiintui Koroisiin. Ruotsalaiset varustivat linnan uudelleen ja käyttivät sitä mahdollisesti hämäläisiä vastaan.
Kaivauksissa muinaislinnalta on havaittu kaikkiaan 11 rakennuksen jäänteet. Esihistoriallisella ajalla mäen laella olleet rakennukset ovat olleet risupunosseinäisiä, ja myöhemmin keskiajalla rakennusaineena on käytetty myös tiiltä. Mäen laki on ollut myös tasoitettu pihakivetyksellä kulkemisen helpottamiseksi. Rautakaudella laen tasoittamiseen on käytetty laattakiviä ja keskiajalla mukulakiviä. Mäeltä on löytynyt jälkiä useista eri puolustuslaitteista eri aikakausilta. Varhaisimmat muinaislinnan puisen rintavarustuksen jäänteet on voitu ajoittaa aikaan ennen 500 eaa. Keskiajalle käytössä on ollut kaksi sisäkkäistä puolustuslinjaa.


title: Liedon Vanhalinna

text: Linnan ympäristöstä löytyneet 14 nuolenkärkeä sekä 150 jalkajousen nuolenkärkeä sekä useat tulipaloista kertovat jäljet, mm. hiiltyneet hirrenkatkelmat sekä savimaahan upotetut palaneet risukimput, joita käytettiin yleisesti puuvarustusten sytyttämiseen, viittaavat siihen, että Vanhalinna on ollut historian saatossa myös taistelupaikkana. Varhaisimmat tulipalon jäljet on ajoitettu kansainvaellusaikaan ja myöhäisimmät 1360-luvulle. Alueelta on löydetty myös 33 rengaspanssarista peräisin olevaa rautarengasta sekä keihäänkärkiä, joista vanhin on ajoitettu 500-luvulle.


title: Liedon Vanhalinna

text: Ruotsinvallan aikana Vanhalinnasta tuli ensin piispantila ja sitten läänitetty aatelistila. 1700- ja 1800-luvuilla Vanhalinnan tila oli Littoisten verkatehtaan perustajasuvun Hjeltin tila. Niiltä ajoilta periytyy maatalouden ja talonpoikaiskulttuurin arvostus, jota tilan viimeinen omistajasuku, Wanhalinnat, jatkoi menestyksekkäästi.


title: Liedon Vanhalinna

text: Mauno Wanhalinna sai tilan hoitaakseen vuonna 1930, jolloin kartanokeskuksen massiivinen uusklassinen päärakennus oli juuri valmistunut. Avioiduttuaan vuonna 1944 Mauno ja Ester Wanhalinna alkoivat rakentaa kodistaan elävää museota. Wanhalinnat halusivat turvata elämäntyönsä lahjoittamalla tilan silloin vielä yksityiselle Turun yliopistolle Snellmanin päivänä vuonna 1956. Turun yliopisto valtiollistettiin vuonna 1974, jolloin Vanhalinna jäi muun yliopiston lahjoitusomaisuuden tavoin Turun Yliopistosäätiön omistukseen. Vuonna 1998 Turun Yliopistosäätiö perusti erillisen Liedon Vanhalinna -säätiön kehittämään kartanon toimintaa museo-, kulttuuri- ja seminaarikeskuksena.


title: Liedon Vanhalinna

text: Vanhalinnan museossa voi tutustua Mauno ja Ester Wanhalinnan museoksi sisustamaan kartanokotiin. Kartanon arkeologisissa näyttelyissä on esineistöä arkeologisista löydöistä Vanhalinnan alueelta mutta myös muualta Varsinais-Suomesta kivikaudelta alkaen. Pihamakasiinissa on kansatieteellinen perusnäyttely "Idän ja lännen maa", jossa läntisen ja itäisen maanviljelysvälineistön avulla esitellään itäisiä ja läntisiä kulttuuripiirteitä sekä agraarisen työvuoden kiertoa. Härkätallin "Elämänlanka" -näyttely kertoo ihmiselämän kulusta, arjesta ja juhlasta 1800-luvun lopun Lounais-Suomessa.


title: Liedon Vanhalinna

text: Museovirasto on määritellyt Liedon Vanhalinnan yhdeksi Suomen valtakunnallisesti merkittävistä rakennetuista kulttuuriympäristöistä.


title: Liedon Vanhalinna

text: Vanhalinnantie eli Liedon Vanhalinnan kohdalla oleva osuus Hämeen Härkätiestä, joka on jäänyt sivuun 1960-luvun alussa rakennetusta valtatiestä 10, kuuluu Liikenneviraston määrittelemiin museoteihin. Sorapäällysteinen tie on Härkätien pisin vanhassa asussaan säilynyt tieosuus. Toinen, niin ikään sorapäällysteinen museotie Härkätien varrella, löytyy Rengosta.


title: Akileijat

text: Akileijat ("Aquilegia") on leinikkikasveihin kuuluva kasvisuku, jossa on 60–70 monivuotista kasvia, joista useita kasvatetaan koristekasveina kukkiensa takia. Akileija on perinteinen perennakasvi mm. englantilaisessa ja suomalaisessa puutarhassa. Niiden kukat ovat kellomaiset, ja niissä on pitkät kannukset. Suomessa tavataan paikoin mahdollisesti puutarhoista karannutta lehtoakileijaa.


title: Akileijat

text: Kasvisuvun nimi tulee latinan sanasta "aquila", joka tarkoittaa kotkaa. Tämä viittaa kukkien kynsimäisiin kannuksiin.


title: Akileijat

text: Mytologiassa akileija omistettiin germaanien rakkauden jumalattarelle Freijalle. Keskiajan taiteessa siitä tuli yksi Neitsyt Marian tunnuksista. Akileijaa on käytetty lääkekasvina keltataudin ja sappivaivojen hoitamiseen.


title: Akileijat

text: Suomessa kasvatetaan ainakin näitä lajeja. Lajit risteytyvät helposti keskenään.


title: Akileijat

text: Muita viljeltyjä lajeja:


title: Punkalaitumenjoki

text: Punkalaitumenjoki on 53 kilometriä pitkä joki Satakunnassa ja Pirkanmaalla. Joki kuuluu Kokemäenjoen vesistön Loimijoen valuma-alueeseen ja se on Loimijoen sivujoki. Sen valuma-alue on 435 km² ja se ulottuu Huittisten, Punkalaitumen, Sastamalan ja Urjalan alueille. Joki virtaa pääasiassa peltoaukeiden halki ja siihen kuuluu 8 järveä.


title: Punkalaitumenjoki

text: Nimessä esiintyvä "punka" on voinut tarkoittaa kasvia, koska punka tarkoittaa valko- tai punertava kukkaisia esikkokasveja.


title: Punkalaitumenjoki

text: Joen merkittävimmät sivuhaarat esitetään lähtien liikkeelle joen suulta ja nousten kohti joen latvavesiä. Suluissa ovat sivuhaarojen suiden etäisyys joen suusta ja sivuhaaran valmuma-alueen laajuus.


title: Punkalaitumenjoki

text: Punkalaitumen joki yhtyy Loimijokeen noin 3,5 kilometriä Loimijoen suistosta. Sen valuma-alue on aluksi kapea, koska se jää Sammaljoen valuma-alueen ja Loimijoen alueen ahtaaseen väliin puristukseen. Vasta 23 kilometriä yläjuoksullepäin yhtyy siihen Parrilan ja Kanniston kohdalla Iso-oja, jonka valuma-alueen pinta-ala on 18 km². Viisi kilometriä ylempänä jokeen yhtyy Saunaoja (28 km ja 25 km²) ja 9 kilometriä ylempänä Nanhinoja (32 km ja 18 km²).


title: Punkalaitumenjoki

text: Edellisiä ojia suurempi on Jalasjoki (33 km ja 85 km²), joka haarautuu 15 kilometrin jälkeen Myllyojiin. Yhden Myllyojan lähdejärvenä on Sammakkojärvi ja toisen Venäjänlammi.


title: Punkalaitumenjoki

text: Seuraava sivuhaara on Haritunoja (35 km ja 29 km²), joka haarautuu kahteen suurempaan haaraan. Myllyojan päässä laskee ojaan Vehkajärvi, johon laskee vuorostaan pienempi Ahvenuslammi.


title: Punkalaitumenjoki

text: Valuma-alueeltaan toiseksi suurin oja on Honkostenoja (41 km ja 64 km²), jonka haaroja ovat Rekioja, Vilajanoja ja Kivisenoja. Rekiojaan, jonka nimi on yläjuoksulla Hollonoja, yhtyy Kuulammin laskuoja Kuulamminoja. Pieni Huhkalanlammin tekojärvi vuorostaan laskee Kuulammiin.


title: Punkalaitumenjoki

text: Nientenoja (49 km ja 24 km²) tuo Latvajärven vedet ensin Latvajärvenojaa ja sitten Nevanojan kautta. Aukanjärvi laskee Luojunsuonojaa myöten ja yhtyy Nientenojaan aivan alajuoksulla.


title: Punkalaitumenjoki

text: Punkalaitumenjoki saa alkunsa Punkalaitumen kunnan pohjoisosasta Halkivahan kylässä sijaitsevan Törmänkosken alapuolella olevasta Törmänkoskenlahdesta (53 km ja 31 km²), johon Halkivahanjoki, Isonsuonoja ja Haukioja laskevat. Mikäli joen pituuteen ottaa pisimmän haaran mukaan, tulee Punkalaitumenjoen pituudeksi yli 60 kilometriä.


title: Punkalaitumenjoki

text: Punkalaitumenjoessa on noin 20 pientä koski, joilla on tavallisesti ollut pudotusta vain alle kaksi metriä. Koskia on perattu tukinuiton takia ja tulvasuojelun nimissä. Huittisissa on ollut (suluissa pudotuksia) Huhkakoski, Kannilankoski, Leppäkoski, Hirvelänkoski (2,5 metriä), Rieskolankoski, Hurulankoski, Ylimyllynkoski ja Punkalaitumella on Korrinkoski (2,6 metriä), Kannistonkoski, Harrinmyllykoski, Haukankoski (3,9 metriä), Alamylly, Metsämylly, Luujelminkoski, Liittolankoski (3,5 metriä), Koski ja Halkivaha (10,0 metriä).


title: Punkalaitumenjoki

text: Muita koskia ovat Hongankoski, Suonnonkoski (myös "Alakoski"), Kimpoonkoski, Killankoski, Ilkkamonkoski ja Vanttilankoski. Näistä Koskioisten ja Talalan kylien rajalla sijaitseva Kimpoonkoski on hyvä kalapaikka, josta voi saada mm. turpia ja ahvenia.


title: Punkalaitumenjoki

text: Sivujokien alueilla on suurimmat kosket. Vehkajärvenojassa on ollut Vehkakoski (14,0 metriä) ja Jalasjoessa Myllykoski (5 metriä).


title: Punkalaitumenjoki

text: Vaikka joessa onkin koskia ja niiden alapuolella suvannot, ovat monet niistä hävinneet tai pienetyneet joen perkauksien seurauksena. Eriskeen voidaan kuitenkin mainita Punkalaitumen yläpuolella ollut Kuparinjärviö. Se oli joen uomassa ollut lampi, jonka keskellä oli vanhoihin karttoihin piirretty saari. Se on kuivatettu joen perkauksissa ja lammen paikalla peltoaukealla lukee nimi Kuparinjärviö . Vielä suurempi on ollut Halkivahan kylän itäpuolella sijainnut nimetön järvi, joka laski Hakivahanjokeen. Myös Kuparinjärviö näkyy esimerkiksi vuonna 1856 julkaistussa Kalmbergin kartastossa. Järven kohdalla lukee nykyään Vaskiluodonsuo.


title: Sparks

text: Sparks on yhdysvaltalainen vuonna 1968 perustettu, omalaatuisesta musiikistaan tunnettu pop/rock-yhtye, jota leimaavat laulaja Russell Maelin korkea falsetti ja veljensä, kosketinsoittaja Ron Maelin eksentriset poppia, rockia, vaudevillea ja oopperaa yhdistelevät sävellykset sekä tyypillisen sarkastiset sanoitukset.


title: Sparks

text: Yhtyeen nimi oli aluksi Halfnelson, mutta vuonna 1971 nimi muutettiin pienten kokoonpanomuutosten myötä nykyiseen, Marx-veljeksistä (joita Maelit muistuttivat) tehtyyn väännökseen. Sparksin ensimmäinen, vielä Halfnelson-nimellä julkaistu pitkäsoittolevy, joka ilmestyi vuonna 1971, kantoi nimeä "Sparks". Levyn tuotti lauluntekijä-tuottaja Todd Rundgren. Levy, kuten sen seuraaja, entistäkin avantgardistisempi "A Woofer in Tweeter's Clothing", eivät ymmärrettävästi menestyneet veljesten kotimaassa, ja he muuttivat Englantiin hajottaen vanhan taustayhtyeensä ja palkaten uuden. Uudessa kotimaassaan he nousivat nopeasti listoille albumillaan "Kimono My House" (1974), jonka tunnettu kvasiooppera-kappale ”This Town Ain't Big Enough For the Both of Us” nousi singlelistan kakkoseksi. Sparks löytyi yhtäkkiä Britanniassa Vuoden lupaavin tulokas -listoilta ja oli jopa teinihysterian kohteena. Korkeimman suosion aikana Sparks vieraili myös Suomessa soittaen keikan Kulttuuritalolla. Seuraavat levyt "Propaganda" ja "Indiscreet" myivät myös hyvin, mutta 1970-luvun puolivälin jälkeen Sparksin suosio laantui aiempaa heikompien levytysten ja musiikkimaailman muuttumisen myötä.


title: Sparks

text: Sparksin seuraava inkarnaatio syntyi veljesten lyöttäydyttyä yksiin italialaisen diskoguru Giorgio Moroderin kanssa. Yhteistyön tuloksena syntynyt levy "No. 1 in Heaven" (1979) on lukemattomien sitä seuranneiden elektro-pop-levyjen esikuva ja klassikko, joka tuotti myös useita pieniä hittejä yhtyeelle.


title: Sparks

text: Sparks jatkoi levyttämistä läpi 1980- ja -90-lukujen saavuttaen pienimuotoista menestystä mm. Ranskassa. Vuonna 1994 julkaistu "Gratuitous Sax and Senseless Violins" palautti yhteen singlelistoille Britanniassa. Yhtye toimii ja levyttää edelleen, ja sen valtavirrasta poikkeavaa, älykästä musiikkia arvostava maailmanlaajuinen fanipohja on vankka. Yhtyeen vuoden 2008 järjestämä kiertue oli ilmiö sinänsä: Sparks esitti koko tuotantonsa livenä 21 peräkkäisenä päivänä Lontoossa touko-kesäkuussa 2008.


title: Sparks

text: Sitkeänä edelleen kiertävä huhu, jonka mukaan Ron ja Russell Mael olisivat Doris Dayn lapsia, on perätön ja veljeksistä Russellin Fan Club-lehdelle 1970-luvun alussa antamaansa haastatteluun keksimä.


title: Sparks

text: Tv-dokumentissa "Suurenmoinen Tati" ("The Magnificent Tati", 2009) haastatellaan Maelin veljeksiä, jotka kertovat neuvotelleensa ranskalaisen elokuvaohjaajan Jacques Tatin kanssa esiintymisestä pääosissa hänen 1980-luvun alussa suunnittelemassaan elokuvassa ”Confusion”. Hanke kuitenkin kaatui Tatin rahavaikeuksiin ja terveysongelmiin. Tati kuoli pian tuon jälkeen 1982.


title: Sim Kwon-ho

text: Sim Gwon-ho (usein Kwon-ho, s. 12. lokakuuta 1972 Seongnam) on eteläkorealainen painija ja kaksinkertainen olympiavoittaja. Hän voitti kultaa Atlantassa 1996 (sarja 48 kg) ja Sydneyssä 2000 (sarja 54 kg). Hän on myös maailmanmestari vuosilta 1995 ja 1998.


title: Marat Izmailov

text: Marat Nailevitš Izmailov (, s. 21. syyskuuta 1982 Moskova, Venäjän SFNT, Neuvostoliitto) on venäläinen jalkapalloilija, pelipaikaltaan hyökkäävä keskikenttäpelaaja. Kansallisuudeltaan hän on tataari.


title: Marat Izmailov

text: Izmailov pelasi pitkään Venäjän pääsarjassa Lokomotiv Moskovan joukkueessa. Aikaisemmin hän pelasi seuran kakkosjoukkueessa mutta nousi edustusjoukkueeseen vuonna 2001. Kaudella 2007–2008 hän pelasi lainalla lissabonilaisessa Sportingissa. Venäjän maajoukkueessa Izmailov debytoi jo 18-vuotiaana ja pelasi joukkueessa myös muun muassa vuoden 2002 MM-turnauksessa ja vuoden 2004 EM-turnauksessa.


title: Sjarhei Hurenka

text: Sjarhei Hurenka (, , s. 30. syyskuuta 1972 Hrodna) on valkovenäläinen jalkapallovalmentaja ja jalkapalloilija, pelipaikaltaan puolustaja. Hurenka valmentaa valkovenäläistä HK Tarpeda BelAZ Žodzina.


title: Sjarhei Hurenka

text: Hurenka aloitti ammattilaisuransa vuonna 1989 synnyinkaupunkinsa Hrodnan Himikissä. Vuonna 1992 hän siirtyi pääsarjatason Njomaniin, missä pelasi vuoteen 1995 saakka, jolloin hän siirtyi Lokomotiv Moskovaan. Vuonna 1999 hän pelasi Romassa seitsemän ottelua, kaudella 2000–2001 Real Zaragozassa 11 ottelua ja kaudella 2001–2002 Parmassa 11 ottelua. Kaudella 2002–2003 hän pelasi Italian Serie B:n Piazenzassa 25 ottelua ja teki yhden maalin. Seuraavaksi kaudeksi hän palasi takaisin Lokomotiviin, missä on vakiinnuttanut paikkansa avauskokoonpanossa. Lokomotivissa hän pelasi vuoteen 2008. Hän lopetti uransa seuraavan kauden jälkeen Dinamo Minskissä.


title: Sjarhei Hurenka

text: Valko-Venäjän maajoukkueessa Hurenka debytoi 5. toukokuuta 1994 ystävyysottelussa Ukrainaa vastaan.


title: Sjarhei Hurenka

text: Hän pelasi maailmancupin karsinnoissa 1998, 2002 ja 2006.


title: Ivan Makušok

text: Ivan Aleksejevitš Makušok (Иван Алексеевич Макушок) on Valko-Venäjän ja Venäjän liiton valtiosihteeri Pavel Borodinin lehdistösihteeri sekä Valko-Venäjän ja Venäjän liiton tiedotustoimiston päällikkö ja Itsenäisten valtioiden yhteisön vaalitarkkailijoiden johtaja Valko-Venäjän presidentinvaalissa 2006.


title: Aasian kehityspankki

text: Aasian kehityspankki (ADB, ) on vuonna 1966 perustettu kansainvälinen kehitystyötä rahoittava instituutio eli kehityspankki. Se keskittyy vähentämään köyhyyttä Aasiassa ja Tyynenmeren alueella. Sen jäsenmäärä on kasvanut 40 vuodessa 31:stä 67:ään. Suomi on yksi pankin perustajavaltioista.


title: Aasian kehityspankki

text: Pankin pääkonttori on Manilassa, Filippiineillä. Se työllistää noin kaksituhatta henkeä. Yhdysvaltain senaatin komitea on tutkinut korruptioväitteitä pankin hallintoelimissä.


title: Aasian kehityspankki

text: ADB:n suuria hankkeita:


title: Messerschmitt Me 163 Komet

text: Messerschmitt Me 163 Komet oli saksalainen toisessa maailmansodassa käytetty rakettimoottorinen hävittäjälentokone. Polttoaineina olivat hydratsiini ja alkoholi, joiden reaktio tuotti työntövoiman.